Belaunaldi berriei ateak zabalduta, Elorrioko Gaztetxearen 30. urteurrena ospatuko dute

Gaztetxea sortu zela 30 urte bete dira dagoeneko, eta makina bat ekintza eta ekitaldi antolatu dituzte Elorrion urteurrena ospatzeko.

Hala ere, gaztetxeko kideek etapa berri baten aurrean daudela adierazi diote ANBOTOri, eta belaunaldi berriei ateak zabaltzeko asmoz, urteurren jaia bide baten hasiera dela aitortu dute.

“Belaunaldi berrien garaia da, beraiek dira Gaztetxearen etorkizuna eta, horregaitik, elorriar guztiek, gazteek zein ez hain gazteek, ateak zabalik dituztela jakitea gura dugu”, esan dute.

Duela urtebete ingurutik aldaketa prozesu baten barnean sartuta daude Elorrioko Gaztetxeko kideak. “Barne hausnarketa bat egin genuen, 30. urteurren hau ospatzeko ditugun arrazoiak mahai gainean jarriz”, aitortu dute Gaztetxekoek. “Gure asmoa ez zen urteurren jaiari lehentasuna ematea, baizik eta beste belaunaldi batzuei ateak irekitzea”, jarraitu dute.

Horregatik, 2018 honetarako, gazteei begirako ekintzak antolatzen dabiltza Elorrioko Gaztetxeko kideak. “Egun gazteek ez dute Gaztetxea erreferente moduan ikusten, eta beraien toki bat dela erakutsi gura diegu”, esan dute.

Horretarako, ekitaldi sorta antolatzen dabiltza Elorrioko Gaztetxeko kideak. Gaztetxea eraberritzeko prozesuari otsailaren 17an egingo duten urteurren jaiagaz emango diote hasiera.

Otsailaren 17rako, egun osoko egitaraua antolatu dute. Serigrafia, grafiti eta akroyoga tailerrekin emango diote hasiera egunari. Ostean, herri kirolak eta bazkaria egongo dira, besteak beste. “Herritar guztiei dei egiten diegu ekintzetara eta bazkarira etorri daitezen”, esan dute. Iluntzerako hainbat kontzertu antolatu dituzte.

Bestalde, Gaztetxearen 30 urte hauek gogoratzeko, otsailaren 15etik 28ra arte erakusketa antolatu dutela jakitera eman dute. Gainera, prozesu honek jarraipena izango du: ekainean egun musikatua antolatuko dute, uztailean gazte jaia, eta irailean zenbait ekintza antolatuko dituzte jaietan.


Zer dira bizi, lan eta pentsio duinak?

Gaizka Uharte LABeko Sakanako arduradunak eta Gorka Viergek ELAko Sakanako arduradunak ilbeltzaren 30eko greba orokorraren eskaerak azaldu dituzte

Zer da bizi duina?

Zer da lan duina?

Zer da pentsio duina?

Grebaren mezua jendearengana iritsi da?

"Jendeak grebaren arrazoiak ulertu ditu"

Gaizka Uharte

LABeko Sakanako arduraduna

1. Bakoitzak bere bizitza modu autonomoan ateratzeko modu bat da. Nire ustez bakoitzak bere bizitza modu normal batean egiteko aukera da. Gaur egun, prekarietatearengatik kolektibo asko zailtasunak dituzte bizitza duin bat aurrera eramateko.

2. Lan duina bizitza duin bat eramateko baliabide bat izan behar du. Lan duin bat izateak suposatu behar du zuk zure bizitza modu autonomoan eramatea, zure behar guztiak aurrera atera ahal izateko tresna bat.

3. Pentsioak prekarietatearekin, bizitzarekin eta lanarekin lotuta dagoen zerbait da. Urte asko lan egin ostean pertsona batek bere erretiroaren pentsioarekin bizitza duin bat ezin ateratzea ezin da onartu. Uste dugu prekarietatearen kontra eginez eta lana hobetuz, bizitza eta pentsioak ere hobetzen direla.

4. Nire ustez, bai. Gizartera iritsi denaren sentsazioarekin gelditzen naiz. Guk mezu hau zabaltzen lehenak izan behar genuela uste dut, etor daitekeenaren aurrean. Eztabaida zentroan jartzea lortu dugula uste dut. Ez dakit Nafarroa mailan nola dagoena, baina Sakanan azken egunetan giroa asko berotu da. Jendeak arrazoiak ulertu ditu eta horren fruitu dira grebaren eguneko mobilizazioak: Altsasukoa goizekoa esanguratsua iruditzen zait eta Irurtzunen ere 190 pertsona inguruk giza-kate bat egin dute. Behintzat gure eskualdean aldarrikatzen ari garena ulertu dela uste dut.

"Hori da gure helburua: gizartea ahalduntzea"

Gorka Vieger

ELAko Sakanko arduraduna

1. Azkeneko boladan gizartearen erdian merkatua, enpresa eta ekonomia jartzen direla ikusi dugu eta horrek itsutu gaitu eta eraman gaitu gizarte batera non ez diogun garrantzirik ematen ongi bizitzeko eskubideari. Langileok daukagu ongi bizitzeko eskubidea, eta ez bakarrik lanera joateko betebehar hori.

2. Lan duina definitzea ez da batere erraza, baina argi daukagu zer ez den lan duina. Azkeneko lan erreformekin langileen eskubide asko murriztu dizkigute; berezkoak geneuzkan eskubideak bertan behera utzi dituzte. Horregatik eskubide horiek berrekuratu ditzagun esaten dugu, lana ahalik eta duinagoa izan dadin.

3. Pentsioen sistema kolokan jartzen ari dira. Era interesatu batean esaten digute pentsioen sistemak ez daukala etorkizunik eta guk baietz aldarrikatzen dugu, baldin eta neurri ekonomikoak eta politikoak hartzen badira. Guztiok pentsio duin bat izateko eskubidea daukagu. Pentsio duin bat gure beharrak asetzeko gaitasuna daukaten pentsioa lortzea da. Orduan, hori 1.080 eurotan kuantifikatu dugu. Horrek pobreziatik ateratzeko aukera ematen duela pentsatzen dugu, eta gure gizarte honetan duintasunarekin bizitzeko ahalmena ematen duela.

4. Poliki-poliki. Egia da kostatzen zaigula toki guztietara iristea. Gizartea mobilizatua eta politizatua dago, baina oraindik lan handia daukagu. Poz handia ematen digu egun hauetan egin duguna: Euskal Herriko enpresa askotara iritsi gara, ia gehienetara, lan zentroetara iritsi gara, eskoletara, jubilatuen elkarteetara... Iristeko gaitasun horrekin gure mezua zabaldu dugu eta guk ere mezu berriak jasotzeko aukera izan dugu. Horrek laguntzen digu gizarte bizi bat mantentzeko. Hori da gure helburua: gizartea politizatzea, gizartea ahalduntzea eta ahal den neurrian gure eskubideak berreskuratzen borrokatzen laguntzea.


Gutizia eskura

Gastronomiak eskualdean duen indarra azaleratze aldera, karakolak prestatu eta eskaini dituzte goizean Triangulo plazan.

Bertan prestatu eta bertan jan. Astelena jatetxeko Peio Doyharzabal eta Botarri jatetxeko Txemari Esteban aritu dira Triangulo plazan karakolak saltsan prestatzen. 2,50 euroren truke eskura zitezkeen, ardo kopa baten laguntzaz.


Astigarragako Udalak ere, Estatuaren “erasoa” salatu zuen atzo

Espainiako Estatuak Gipuzkoako 37 Udali salaketa jarri die, kontratazio publikoetan Gipuzkoako Diputazioak zehaztutako hizkuntza irizpideak (kriterioak) aplikatzeagatik. Horren aurrean, Zigor Etxeburua Diputazioko Euskara zuzendariak eta Gipuzkoako hainbat alkate eta zinegotzik gogor salatu zuten atzo Donostian, “estatuaren jarrera erasokorra”. Astigarragako udal ordezkaritza ere bertan izan zen. Espainiako estatuak oztopo ugari jarri arren, euskera normalizatzeko lan eta borrokan jarraituko dutela adierazi zuten. Eta Espainiako Gobernuak hala nahi badu, epaitegietan elkar ikusiko dutela azaldu zuen Etxeburuak.


Kultur sektorea laguntzeko neurri sorta berria eman du Jaurlaritzak

Poltsak 2.645.000 euro izango ditu, eta bi ardatz nagusi: enpresa txikiei gastu finkoetan laguntzeko lerroa eta alor jakinei zuzendutakoa: liburugintza, ilustrazioa, zinema, arte plastikoak eta digitalizazioa


Zeraingo sagardotegietara autobusez joateko deia, bideoan

Zeraingo sagardotegietara joateko autobus zerbitzua iragartzeko bideoa sareratu dute.

Zeraingo Oiharte eta Otatza sagardotegietara joan nahi dutenentzako doako autobusa ipiniko du Zerain Dezagun Fundazioak martxoaren 1etik aurrera. Hilabete horretako ostiral eta larunbat iluntzetan egongo da abian zerbitzu hori. Autobus bat Ordizia, Lazkao eta Beasaindik joango da sagardotegietara eta bestea Legazpi, Zumarraga-Urretxu eta Ormaiztegitik.

Irakurri albiste osoa Goierriko Hitzan.


Tom Cruise, banpiroak eta komedia ostiraleko karteleran bildu dira

Asteko estreinaldien artean, 'Noche y día', Cruisekin eta Cameron Diazekin, banpiroei buruzko 'El circo de los extraños' eta 'Una hora más en Canarias' umoretsua aipa ditzakegu.

Tom Cruise eta Cameron Diaz udako zinema bikotekideen Día y noche pelikula gure zinema-aretoetara heldu da. Erromantizismoa eta akzio eszenak ditu nagusi James Mangoldek zuzendutako filmea. Ihes dabilen agente sekretua da Tom Cruise. Bere neska-lagunarekin batera (Cameron Diaz), ihesbideari ekingo dio. Bitartean, Sevilla eta Cadiz hiriak, besteak beste, bisitatuko dituzte.

Aste honetako barreak David Serrano zinemagile espainiarraren eskutik datorkigu, Una hora más en Canarias zintarekin, alegia. Hirukote bat du protagonista: Quim Gutierrez, Angie Cepeda eta Juana Acosta aktoreak. Azken biak gizona bera maitemintzen saiatuko dira. Elkarrizketa dibertigarriak, txisteak eta musika emanaldiak uztartzen dituen pelikula dugu.

Banpiroak modan daude. Horren adibide, El circo de los extraños pelikularen estreinaldia. Paul Weizt zinemagileak zuzenduta, John C. Reilly, Josh Hutcherson eta Salma Hayek dira protagonistak. Darren Shan nerabe baten istorioa du mintzagai: bere bizitza goitik behera aldatuko da banpiro bihurtzen denean. Banpiroei buruzko liburu saga batean oinarritu da zinta.

Bederatzi urte igaro dira Vicente Molina Foixek film bat zuzendu zuenetik. Ostiral honetan bere bigarren lana helduko zaigu: El dios de madera. Zinta honi esker, Malagako Zinema Jaialdiaren Emakumezkoen Aktore Onenaren saria jaso zuen Marisa Paredesek. Kulturen lau ikuspegi ezberdinak erakusten ditu.

Asteko drama London river filmea da. Rachid Bouchared zuzendariaren eskutik, 7-J datan izan ziren Londreseko atentatuak ditu mintzagai. Frantzian bizi den musulman batek eta emakume alargun kristau batek uste baino gehiago dute amankomunean.

Ella, una joven china asteko beste drama duugu, kasu honetan, Txinatik heldu zaiguna. XXI. mendeko Txinako gazteriaren erretratua agerian jartzen du zintak. Locarnoko Zinema Jaialdian Urrezko Lehoinabarra eskuratu zuen.


Legarren etxebizitzak egiteko plana, onartuta

Herriko beste gune bat etxebizitzak eraikitzeko izango dela finkatu du udalbatzak. Legarre da gune hori; gaur egun pabiloi industrialak daude han, Gelma ondoan. Udalbatzak onartu duenez, Legarre pabiloia bota, eta hantxe eraikiko dituzte etxebizitzak, 80, guztira, Gipuzkoa etorbidera begira.

Legarreko plan bereziak zehazten duenez, eraikin bakarrean egin beharko dituzte etxebizitzok, asko jota 24 metro garai izango dena. Eraikinak, gehienez jota, sei solairu izan beharko ditu, etxeak egiteko, sotoa eta soto azpikoa.

Jakina, legeak zehazten duena errespetatuz, garajeak eraikitzea ere aurreikusita dago Legarreko planean: gutxienez, 169.

Horrekin batera, oro har, inguruko azpiegiturak (saneamendua, argindarra, bideak…) berrituko dituzte; adibidez, beste bide bat eraikiko dute, errekaren ondoan, Legarreko urbanizazio berriak Zabalguneko (Gelma) urbanizazioarlekin lotura izan dezan.

Negozioak lekuz aldatu behar

Jakina, hori guztia egiteko bota egin beharko dute Legarre pabiloia. Beraz, oraindik han dauden enpresekin negoziatu egin beharko dituzte handik alde egiteko baldintzak. Adibidez, Elkorok jakinarazi du orain dela hiru urte hasi zirela horren gainean berba egiten, baina harrezkero ez dutela bestelako berririk izan. Aldiz, Berango, Zaldibar Errotulazioak eta AGA lantegiak bestelako kokagune batzuetara joan dira azken urteotan.

Gipuzkoa etorbidean bulebarra eta tranbia

Bestalde eta Legarre inguruan segituz, Udal Egitamu Orokorrean onartutakoaren arabera, Gipuzkoa etorbidearen zati hori oinezkoendako bilakatu gura dute, Maalako biribilguneraino. Are gehiago, alde batetik gura dute oinezkoendako bulebarra egin eta haren ondoan berdegune bat sortu, eta berdegune horretatik pasako litzateke tranbia. Juan Antonio Urdangarin Hirigintzako teknikariburuak esandakoaren arabera, tranbiaren egitasmoaren gaineko berririk ez daukate, baina, oraingoz, Udala “plan horren arabera dabil lanean". Adibide moduan, Gipuzkoa etorbidearen zati horretan egiten diharduten etxeak orain arteko eraikinak baino atzerago dabiltza egiten, esandako guztiari lekua egiteko: "Udala badabil espazioak husten hori egin ahal izateko".


Leire Rodriguez nahita hil izana ukatu du senar ohiak: «Istripua izan zen»

Rodriguezen bikotekide ohia epaitzen hasi dira Bizkaiko Probintzia Auzitegian, hilketa egotzita. Fiskalak 20 urteko zigorra eskatu du: emakumea «kolpeka» hil zuela uste du

Leire Rodriguezen hilketa «istripua» izan zela esan du haren senar ohiak. Azaldu du etxean eztabaida izan zutela, eta bultzada batean hartutako kolpeak hil zuela. Kalera eraman zuen ondoren Rodriguez, kordea galduta, eta autoarekin harrapatu zuen. Hori egiteko motiboaz galdetuta, adierazi du pentsatu zuela inork ez ziola sinetsiko istripua izan zela, eta auto harrapaketa baten itxura egitea erabaki zuela. Atzo hasi zen gizonaren aurkako epaiketa, Bizkaiko Probintzia Auzitegian. Akusatua izan da deklaratzen lehena, eta bere abokatuaren galderei baino ez die erantzun. Barkamena eskatu dio Rodriguezen familiari: «damu» dela esan du. Fiskalak adierazi du hilketa aurrez pentsatua zeukala, baina hori ukatu egin du gizonak. Ertzaintzak deklaratzera deitu zuenean, bere buruaz beste egiten saiatu zen gizona, trenbidera salto eginda, eta elbarri dago harrezkero.

Fiskaltzak hilketa delitua egotzi dio, eta 23 urteko espetxe zigorra eskatu du. Uste du akusatuak ez zuela dibortzioa onartu. Fiskalaren ustez, Rodriguez «sorpresaz» harrapatu zuen, eta «babesteko aukerarik eman gabe» bainugelara eroan. Han, sei kolpe jo zizkion buruan. Clara Campoamor elkarteak osatutako herri akusazioak ere bat egin du kontakizun horrekin. Hilketa leporatu dio hark ere, baina senidetasuna eta genero indarkeria larrigarritzat hartzea nahi du, eta 25 urteko espetxe zigorra ezartzea. Biktimaren familiak 30 urte eskatu ditu. Defentsak azaldu du «haserrealdi batean gertatutako hilketa bat» izan zela. Zazpi urteko kartzela zigorra onartzeko prest agertu da. Bost gizonek eta lau emakumek osatutako herri epaimahaiak ebatziko du errudun den edo ez. Erruduntzat joko balute, epaileak ezarriko dio zigorra.

Rodriguezen etxean

2015eko abuztuaren 7an agertu zen Leire Rodriguezen gorpua Bilboko Abusu auzoan, errepide bazterrean. Akusatuak epaiketan esan duenez, egun hartan emazte ohiaren etxera joan zen, Arrigorriagara, seme-alaben ordutegiak eztabaidatzera. 6 urte zituen umeetako batek, eta 2 besteak. «Eztabaida izan genuen. Heldu egin ninduen. Nik bultza egin nion, eta sukalde gainarekin kolpea hartu zuen buruan».

Akusatuaren arabera, kolpeagatik odoletan hasi zen Rodriguez, eta garbitzera lagundu zuen komunera. «Atea ixten ahalegindu zen, eta etxetik joateko esan zidan». Akusatua atea zabaltzen ahalegindu zen. «Barrutik ateari indarka zegoen; nik barrurantz bultzatu nuenean, atzerantz erori zen, eta bainura igotzeko mailarekin kolpea hartu zuen buruan». Esan duenez, hil egin zela pentsatu zuen, eta inork ez ziola sinetsiko istripua izan zela. Emakumea auto batek harrapatu zuen itxura egin zuen gero.

Akusatuaren ondoren, haren familiak ere deklaratu du. Arrebak esan du emakumearen heriotzaren berri eman zienean auto istripua izan zela kontatu ziela, baina bere buruaz beste egiten saiatu ondoren ospitalera bisitan joan zirenean berak hil zuela aitortu ziela.


Odol emaileak gustura

Gustura eta pozik onartu zituzten Soraluzeko odol emaileek euren eskuzabaltasunarengatik eman zizkieten diplomak. Zapatuan, Eibarren elkartu eta mahaiaren bueltan ospatu zuten Gipuzkoako Odol Emaileen topaketa.

Diploma eta intsignia bana. Horixe jaso zuten zapatuan Eibarren Gipuzkoako Odol Emaileen topaketan izan ziren zazpi soraluzetarrek, Deba eskualdeko gainontzeko emaileekin batera.

Eskerrona

Opari xumea izan zen emandakoa, azken batean, euren eskuzabaltasunarengatik eskerrona helaraztea zen-eta Gipuzkoako Odol Emaileen elkartearen helburua. Edozein modutan, argazkiek erakusten duten moduan, gustura eta pozik asko laga zituzten Soraluzeko odol emaileak jasotakoarekin. Hain zuzen ere, odola 25, 40 eta 50 bider ematearren jaso zuten eskerrona.

Ospakizunak, zela ez, mahaiaren bueltan segitu zuen, odol emaileekin eta eurei laguntzen joan ziren senideekin. (Argazkiak: Bixente Olaizola, Soraluzeko Odol Emaileen Batzordeko ordezkaria).


Lau urte gestorarekin egon ostean, Ituartek du alkatetza

OndarroaBilduk gehiengo osoa duen arren, euren ekarpenak ere garrantzitsuak direla esan dio EAJri Ituartek

Pozik hartu dute Ondarroako (Bizkaia) herritarrek lau urteren ostean normaltasunera buelta. Azken legegintzaldian herria gestora batek gobernatu ostean, berriz ere udal gobernua izango dute. Atzoz geroztik, bada, Bilduko zerrendaburu Argia Ituartek izango du aginte makila. Koalizio abertzalearen zortzi zinegotziren aldeko botoa jaso zuen. EAJren lau zinegotziek, berriz, euren alkategai Ibon Aranbarri babestu zuten.

Aurrenekoz gobernatuko du emakume batek Ondarroan. Kargua hartuta, eskerrak eman zituen Ituartek, eta jaso berri zuen makila herriaren esku utzi zuen: «Guretzat, ohorea da gure herriko zinegotzi izatea. Niretzat, ohorea da Ondarroako alkate izatea. Zuena denona da alkatetza hau».

Atzera begiratu eta udal politikari erreparatu ostean, aurrerantzean bestelako eredu bat ezarriko dutela iragarri zuen. Ituarteren esanetan, «herriak aldaketa politiko eta soziala nahi dituela ozen esan du». Eskaera horri erantzuteko asmoz, «inor baztertuko ez duen udal aurrerakoi eta parte-hartzailea eratuko» dutela adierazi zuen. EAJko zinegotziei euren ekarpenak ere garrantzitsuak direla gogoratu zien: «Batzen gaituena banatzen gaituena baino askoz gehiago da; beraz, bakoitzaren programetatik abiatuta, adostasuna lortzeko gai izan behar dugu».

Eskualde osoko joera

Lea Artibaiko herri nagusiak eskuratu zituen atzo Bilduk. Lekeitiok alkate berria dauka atzotik. Azken lau urteetan aginte makila izan duen Jose Maria Casalis jeltzaleak bere alderdiko bost zinegotzien babesa baino ez du lortu, eta Bilduko Maitane Larraurik eskuratu du alkatetza, koalizio abertzalearen zortzi zinegotziei esker. Udaletxeko ateak herritar guztiei irekitzeko asmoa agertu zuen Larraurik.

Bilduko alkatea izango du Markina-Xemeinek ere. Historian aurrenekoz egongo da EAJ oposizioan. Nahiz eta koalizio abertzaleak adina zinegotzi izan —bosna eskuratu dituzte—, Aralarrek duen zinegotzi bakarrak Juanjo Txurrukaren alde bozkatu zuen.

Mendexan (Bizkaia) ere egun berezia izan zuten atzokoa. Ondarroarrek bezala, gestora izan dute udalean. Duela lau urte EAE-ANVk jasotako bozak gainontzeko alderdienak baino gehiago izan ziren arren, oraingoan EAJk irabazi du gehiengo osoz. Hala, Jesus Maria Anakabe jeltzalea da Mendexako alkate berria.


Amaia Gabantxo bermeotarrak Etxepare-Laboral Kutxa Itzulpen Saria jaso du

Gabriel Arestiren Harri eta herri (Rock & Core) eta Maldan behera (Downhill) lanak ingelesera itzultzeagatik saritu dute Gabantxo. Renon dagoen Nevadako Unibertsitateko Center for Basque Studies-ek argitaratu ditu idazlearen itzulpen horiek, liburuki bakar batean.

Etxepare Euskal Institutuak Etxepare-Laboral Kutxa Itzulpen Saria antolatzen duen laugarren aldia izan da aurtengoa. Jatorriz euskaraz idatzitako literatura-lanen itzulpenak saritzeko asmoagaz sortu zuten saria, “itzulpenak direlako euskal idazleek eta horien lanek nazioarteko hedapena izan dezaten zubia”. Horrela, itzultzaileen ezkutuko lana nabarmendu nahi dute, eta irabazleari 2.000 euroko diru-laguntza eskaintzen diote.

Amaia Gabantxo saria jasotzen, Euskadiko Artxibo Historikoan. Argazkia: Etxepare Euskal Institutua

Gabantxok joan den astean jaso zuen bere lanak aintzat hartzen dituen saria Bilboko Euskadiko Artxibo Historikoan antolatutako ekitaldi batean. Bingen Zupiria Eusko Jaurlaritzako Kultura eta Hizkuntza Politikako sailburua egon zen bertan, eta Amaia Gabantxok egin duen lanari eta, oro har, itzulpenei esker, “gure hizkuntza, kultura eta sortzaileen talentua mugetatik harago eraman” ahal dela aldarrikatu zuen, baita “itzulpenek euskarari zein euskal kulturari ateak irekitzeko” duten garrantzia nabarmendu ere.

Saria erabakitzeko orduan, epaimahaiak itzulpenaren kalitatea baloratu du, bai eta argitaletxeak egin duen sustapen lana ere. Gabantxok egindako itzulpenen inguruan, horien “egokitasuna” nabarmendu dute epaileek, horien arabera jatorrizko lanen “tonuari eta erritmoari eusten” baitie. “Itzulpen librea baina justifikatua” dela azpimarratu dute, “jatorrizko bertsioaren esanahia edo zentzuari jarraitzen diona”.

Itzulpenez gain, aukeratutako itzulgaien garrantzia nabarmendu nahi izan du epaimahaiak, “obra kanonikoak” direlako, eta “balio akademiko handikoak, ingelesera itzulita izatea merezi dutenak”.

Euskarazko obrak, munduan zehar. 1973an jaiotako bermeotarra idazlea, flamenko abeslaria eta euskal literaturan espezializatutako itzultzailea da. Hainbat lan egin ditu itzultzaile moduan, eta bere eskutik honako obra hauek itzuli dira ingelesera: Twist eta Belarraren ahoa (Harkaitz Cano), Kristalezko begi bat (Miren Agur Meabe), Zorion perfektua (Anjel Lertxundi), Vredaman (Unai Elorriaga) edo Borrokaria (Bernado Axaga), besteak beste.

Gabantxo kolaboratzailea da zenbait literatura argitalpenetan, kritikari zein editore gisa. Euskara, literatura eta sormen-idazkera irakasten ditu Chicagoko Unibertsitatean ,eta hiri horretan barrena emanaldien protagonista izan ohi da.


Oriol Miró maisu ospetsuarekin abian jarriko da 'Arantzazu Letraz gunea'

Eguen eta egubakoitzean, hilak 16 eta 17, egingo den letra etzanaren lantegiarekin estreinatuko da Arantzazu Letraz gunea. Oriol Miró kaligrafo profesionalak gidatuko du lantegia eta letra etzana luma-mutur metalikoz idazten erakutsiko du. Letren maitale den mundu osoko jendeak parte hartuko du; izen-emateak sekulako arrakasta izan du.

Unibertsitate mailako transferentzia egiteko gunea da Arantzazu letraz gunea, sorkuntza, heziera eta erakusketa ekitaldi noizbehinkakoen bidez. Arantzazu Gaur Fundazioak eta EHUk sinatu duten lankidetza-hitzarmenaren fruitu da, eta hiritar interesatu guztiei zabalik dago, Diseinu Grafikoaren inguruko komunikazio-gune bezala.

Gandiaga Topagunea izango da bere lekua eta Oriol Mirók emango dio hasiera urte honetarako prestatu den programari. Miró Bartzelonan jaio zen eta kaligrafiari eskaini dio bere bizitza profesionala, 1994. urteaz geroztik: kaligrafia eta tekniken irakaslea da Bartzelonako Elisava Eskolan; tipografia irakaslea, Bartzelonako IDEP Eskolan; eta Tipografia Aurreratuaren Masterrean kaligrafia eta lettering irakaslea, Bartzelonako Eina Eskolan.

Letra etzana, luma-mutur metalikoz idatzia

Maite ditu letra eta liburuak, tintak, paperak, oihal eta pergaminoak, pintzelak eta edozein luma-mota; marra eta letra bete-betean. Lantegi honetan, maisuak letra etzana luma-mutur metalikoz idazten erakutsiko du, Ludovico Arrighi eta Bernardino Cataneo errenazentista italiarren moldeak nabarmenduz, eta Juan de Yciar Vizcayno-ren kantzelaria aztertuko du.

Bere esanetan, letra etzana edo Kantzelaria Errenazimendu italiarreko letra etzana da. Duen interes historikoaz gain, idazkera pertsonal arin, bizkor eta dotorea lortzeko bidean, molde egokiena bera da. Eta molde horretatik datoz egunero irakurtzen eta inprentan erabiltzen ditugun letra etzanak.

Sekulako arrakasta

Lantegi honetarako izen-emateak sekulako arrakasta izan du: lau astean, erabat bete da lekua. Oriol Miró maisuak letren maitale den jendea ekarriko du Arantzazura, eta munduko paraje desberdinetatik gainera, hala nola, Mexiko, Kolonbia, Madril, Salamanca, Huesca, Burgos, Zaragoza, Burgos eta Euskal Herritik. Parte-hartzaileen artean profesionalak, afizionatuak eta ikasteko gogoa dutenak daude.


Bai, erabaki estrategiko egokia izan zen PSN baztertzea

Duela ia bi urte iritsi zen nafar instituzioetara jendartearen aldaketa gogoa. Ibilbide luze eta korapilotsuaren uzta zen jauzi hura eta emandako urratsen artean kokatu behar dugu PSOEren nafar sukurtsularekiko estrategia argipena. Batzuen ustetan, PSN alderdia baztertzea ez zen ideia ona. EH Bildu baztertzea nahiago zuten batzuek, denok dakigunez. Herriaren hitza erabakiorra izan zen, alta. Jendeak mezu argia luzatu zien alderdiei eta aldaketaren gehiengoak gorpuztu ziren gobernuan nahiz udal gehienetan.

PSNren egungo jarrerak ikusirik, aukeratutako bidea txalotu behar dugu. Izan ere, zorionez, baztertu zuten aldaketaren indarrek PSN alderdia. Horri esker dago aldaketa abian Nafarroan, PSNren bozkak ez baitziren beharrezkoak gehiengoak osatzeko.

Aldaketa sakondu nahi badugu, aldaketaren aldeko indarrak zabaldu beharko ditugu. Argi dago PSNk ez duela kuarentenatik ateratzeko inolako urratsik eman, beraz, hobe hor uztea. Metaketarako aukerak beste nonbait landu beharko ditugu.


Dragoietan emandako urtea

Grabitazio uhinen bitartez atzemandako bi neutroi izarren arteko talka izan da urteko zientzia albisterik sonatuena, baina ezagutzaren abenturak bidezidor ugari urratu ditu. Hona horien aukeraketa txiki bat.


Osteguna arte atzeratu dute PSE eta Batasunaren arteko bilera, "Valentziako tragediagatik"

Gaurko aurreikusita zeukaten bezala, osteguneko bilera hamaiketan egingo dutela zehaztu dute indar politiko biek eta Bilboko hotel batean egingo dutela.

Pernando Barrena eta Juan Joxe Petrikorena Batasuneko buruzagiek atzo agertu zutenez, gatazka konpontzeko aldera alderdien mahaia abian jartzea premiazkoa dela esango dio bilera horretan Batasunak PSEri, eta Euskal Herriaren lurralde osoa hartu behar dela aintzat. PSEk, ostera, indarkeria gaitzesteko eta legalizatuak izateko urratsak emateko premiaz ohartarazi nahi du Batasuna.


Eskolaz kanpoko ekintza ugari udazkenean

Irakurle taldea ere osatu nahi da

Udazkenarekin batera, eskolaz kanpoko ekintzak hasten dira. Aurten gaztetxoenek multikirolak landuko dituzte astelehenetan eta psikomotrizidadea ostegunetan. Astelehenetako taldean 11 lagun bildu dira eta ostegunetan berriz 14. Klaseak 16.30ean hasiko dira eta ordubete pasatxo iraungo dute. Taldeen ardurana Ruben Goñi kirol teknikaria izango da.

IRAKURLE TALDEA HERRIAN

Euskara taldea ere bildu da, eta hainbat proposamen eta ideien artean irakurle taldea osatzea proposatu dute. Taldea osatzeko 7 edo 8 pertsona beharko lirateke eta baldintza bakarra irakurtzea gustuko izatea da. Edonork parte hartu dezake eta ideia hilean liburua irakurri ondoren behin bildu eta denon artean liburuak biltzen dituen ideiak, sortutako sentsazioak... lantzea da helburua. Konpromisoa eskatzen dute eta beharbada hilean behin asko iruditzen bada bi hilabetetik bilduko dira. Hori dena taldeak erabakiko du. Ahoz aho zabaltzen ari den albistea da baina beti bezala Sastinen jarriko da izen-emateko papera.

Bestalde katekesiko taldeak ere martxan jarri nahi dituzte. Mometuz aukeratutako eguna asteartea omen da. Inaxio apaizak libre duen eguna da eta berak klaseetan presente egon nahi omen du.


Silva epailea 17 urterako inhabilitatu dute 'Blesa auzia' dela eta

Etengabeko prebarikazioagatik eta Caja Madrilen presidente ohia kartzelatzeko helburu bakarrarekin jokatzeagatik zigortu dute.

Madrilgo Justizia Auzitegi Gorenak 17 urte eta erdirako inhabilitatu du Elpidio Silva epailea etengabeko prebarikazioagatik eta "ezohiko arrazoiengatik" Miguel Blesa Caja Madriden presidente ohia kartzelatzeko helburu bakarrarekin jokatzeagatik.

Aretoko presidenteak boto partikularra eman du, baina gainerako biek berretsi dute prebarikazio delitua egin zuela norbanakoaren askatasunaren kontra. Hala, 6.300 euroko isuna ordaindu beharko du, eta 10.000 euroko kalte-ordaina eman beharko dio Gerardo Diaz Ferran CEOEren presidente ohiari.

Gainera, epaileen arabera, Silvak "helburu bat" jarraitu zuen hasieratik, Miguel Blesa kartzelatzea, hasieran 2,5 milioi euroko bermepean, eta baldintzarik gabe, hamabost egun geroago.


«Legeria» eskuan, «lanean»

Grande-Marlaskak azaldu du PSOEren gobernua presoen hurbilketak aztertzen ari dela jada, «kasuz kasu». Esan arren gerturatzeak ez direla «onura bat», harro azaldu da pauso gutxi eman izanaz

Espainiako Gobernua «jada» ari da lanean euskal presoen alorrean. «Kasuz kasu» aztertzen ari da presoen hurbilketa, «lasai» eta «legeria eskuan» duela, irizpide «objektiboak» betez eta presoei «bakarkako trataera» emanez. Horrela adierazi zuen Fernando Grande-Marlaska Espainiako Barne ministroak atzo, Espainiako Kongresuko Barne Batzordean eginiko agerraldi batean. Azpimarratu zuen presoak sorterritik gertuko espetxeren batean egotea ez dela «onura bat», eta agindu zuen lekualdatze gehiago iritsiko direla: «Bai, noski, egongo dira».

Grande-Marlaskak berak eskatu zuen Kongresuan azalpenak ematea, besteak beste, Espainiako Gobernuak euskal presoekiko abiatu nahi duen politika azaltzeko. Uztail hasieran ere gaiaz aritu zen Kongresuan, eta, orduko legez, atzo ere apenas sartu zen xehetasunetan. Nagusiki, ETArik gabeko aroan bestelako espetxe politika bat ezartzeko beharra argudiatzeko baliatu zuen atzoko agerraldia, orain arte gerturatutako presoei buruzko nondik norakoak ematearekin batera.

Ekainean PSOE Espainiako Gobernura heldu zenetik, bost preso Euskal Herriratu dituzte. Olga Sanz Martin eta Xabier Moreno Ramajo izan ziren aurrenekoak; hirugarren gradua eman zieten biei, eta Villabonako espetxetik (Asturias, Espainia) Basaurira (Bizkaia) lekualdatu zituzten. EPPK Euskal Preso Politikoen Kolektibotik aldenduta daude biak. Alfredo Remirez izan zen hirugarrena, Darocatik Iruñeko espetxera ekarrita. Joan den astean, berriz, Jon Ander Cob eta Julen Goikoetxea Altsasuko auziagatik espetxeratutako gazteak lekualdatu zituzten, Madrilgo Soto del Realetik Zaballara (Araba). Auzi berean zigortutako Adur Ramirez de Alda eta Aratz Urruzola Euskal Herriratuko dituztela ere zabaldu da, baina oraingoz ez da berririk haien inguruan. Bestalde, atzo EITB taldeak zabaldu zuen Kepa Arronategi presoa ere gerturatuko dutela, baina baieztapen ofizialik ez da horri buruz ere.

Grande-Marlaskak Sanzen eta Morenoren kasuez baino ez zuen jardun atzo. Gogorarazi zuenez, biak hirugarren graduan zeuden, bat otsailetik eta bestea apiriletik —artean, PP gobernuan zegoen—, eta «zentzuzkoa» zen preso horiek gizarteratuko diren esparruan egotea. Gainera, gogora ekarri zuen Mariano Rajoyren gobernuak bi presoak lekualdatu zituela, Madrildik Asturiasera, «eta orduan inor ez zen kexatu». Bi presoen kasuari helduta, Grande-Marlaskak azpimarratu zuen hirugarren gradua lortzeko baldintzak Espainiako Zigor Kodearen 72.6. artikuluan jasotzen direla: «Erantzukizun zibila ordaintzea, bitarteko terroristak uztea, barkamena eskatzea eta autoritateekin elkarlanean aritzea».

Zenbait datu ere azaldu zituen: 203 euskal preso lehen graduan daude, 28 bigarren graduan eta bi hirugarrenenean —Sanz eta Moreno—. Horietatik, 205 gizonak dira eta 28 emakumeak. Oroitarazi zuen euskal presoen egoeraz txosten bat eskatu zuela PPren gobernuak otsailean, eta erantsi bere ministerioak txosten hori erabiliko duela gradu aldaketak aztertzeko.

Gerturatzeei dagokienez, aurkia eta ifrentzua eman zuen ministroak. Batetik, nabarmendu zuen presoak beren ingurutik gertu egotea ez dela «onura bat», espetxe legerian onurak aipatzen direnean zigorrak murrizteari egiten zaiola erreferentzia; bestetik, ordea, PPri erantzunez, harro agertu zen udan preso gutxi gerturatu dituztelako: «Uztailetik zenbat lekualdatze egin dira? Noski, egongo dira, baina legearen, objektibotasunaren eta bakarkako irizpideen arabera».

Hitzak ez, «ekintzak»

Taldeen galderen txandan, Mikel Legarda EAJko diputatuak PPri egotzi zion ETAren aurkako jardunean «akordio guztiak apurtu» izana, eta azaldu zuen preso orori dagokiola senide eta ingurukoengandik gertu egoteko eskubidea. Marian Beitialarrangoitia EH Bilduko diputatuak, berriz, uste du Madrilek ez duela «borondate errealik» erakutsi presoak hurbiltzeko eta «agerian» geratu dela «hitzak eta ekintzak» ez datozela bat.

Gogor mintzatu ziren PP eta Ciudadanos. PPko Mari Mar Blancoren hitzetan, presoak gerturatzea «legezkoa» da, baina «ez derrigorrezkoa», eta PSOEri egotzi zion EAJri eta EH Bilduri mesedeak ordaintzen aritzea: «Biktimen memoria ezin da erabili bost botoren truke [EAJko diputatu kopurua]». «Independentistei eta bilduetarrei bidesaria» pagatzea egotzi zion Miguel Angel Gutierrez Ciudadanosekoak, eta eskatu ez dezala «ETA saritu hiltzeari uzteagatik».


SOS Laudioko Lamuza Parkea plataformak deitutako auzolana

SOS Laudioko Lamuza Parkea plataformak auzolana deitu eta gauzatu du larunbatean. 35 pertsona inguruk izena eman dute auzolanean laguntzeko baina jende gehiagok ekarpenak egin ditu. Batzuek sinadurak bilduz edo piknika prestatuz.

Ponpeia garbitu dute aurrerago margotzeko eta iturriak, plakak eta Gaztetxearen aurrean dauden hainbat elementu ere txukundu dituzte. Sarreratik gertu dagoen iturrian bizi ziren arrainak zisnearen iturrian askatu dituzte.


Elkartasun klabean

Egia Erein mugimenduak antolatu zuen musika jaialdiaren bidez Altsasuko auziko presoen askatasuna aldarrikatu zen .

Burunda pilotalekua eta kultur gune pareko zabalgunean jarritako karpa. Horiek izan ziren Txikitasunetik egia erein musika jaialdiaren eszena-tokiak. 120 musikari aritu ziren larunbatean. Musika-joleak Madrildik, Kataluniatik, Burgostik eta Euskal Herritik etorri ziren. Musikariak 15:00etatik 08:00etara txandaka pasa ziren oholtza gainetik. Altsasu Gurasoak taldekoak karpako oholtzara igo ziren 19:30ean eta esker ona azaldu zieten musikariei, taldeei eta jaialdira joandako guztiei. Madrildik, Bartzelonatik, Burgos edo Euskal Herritik etorritakoei, txalo artean, “bihotz bihotzetik esker ona” azaldu zieten.

Gurasoek Egia Erein gazte mugimenduari ere esker ona azaldu zioten: “lan handia egiten ari zarete. Kontatu digutenez oso dinamika zabala osatzen ari zarete Nafarroan zehar”. Gaineratu zutenez, “musika, historikoki, gizartearen ikuspuntuak adierazteko tresna izan da. Herri eta talde zapalduek, esaterako, erabiltzen dute, duzue, zerbait salatzeko, omentzeko, maitatzeko… eta askotan izugarrizko prezioa ordaintzen, bai errepresioarekin, bai injustizia jasaten”. Horregatik, “hainbeste maite ditugun eta gureak diren letrak egiteko zuenak egiten dituzuen hitz batzuk aipatuko ditugu: elkartasuna, askatasuna”. Gurasoek azaldu zutenez, “zuen lana, zuen musika ez da hemen geldituko. Nahiz eta hemen jaso eta disfrutatu, ziur egon kartzelaraino eramanen duzuela, dugula. Zeren gaur eskaini diguzuena elkartasun klabean idatzia dago”.

Elkarri babestu beharraz gaztigatu zuten gurasoek. “Jakitun gara zein zalantzazko etorkizuna aurkezten diguten. Duintasunez, irmotasunez eta erabakitasunez borrokatzea besterik ez dugu. Ez ditugu sekula bakarrik utziko”. Bestetik, sustatzaileek azaldu zutenez, “proiektua duela urtebete jaio zen, Altsasuko herriari elkartasuna adierazteko eta gertatzen den injustizia salatzeko”. Iruñerriko hainbat gazte eta kolektibo elkartu ziren eta Altsasukoak Aske herri plataformarekin batera lanean hasi ziren.


Bakeari alea jartzeko gertu

26/11 sumarioko gazteek esan dute ideia politikoen kriminalizazioa agerian geratu dela Auzitegi Nazionalean. Haien abokatuek gaur egingo dute epaiaren balorazio juridikoa.

«Irribarrez gatoz gaur». Epaiketan soinean eraman zituzten kamiseta laranja koloredunak, eta poza zen nagusi atzo 26/11 sumarioko gazte independentisten artean. Poza ez zen erabatekoa, ordea. Auzitegi Nazionalak herenegun errugabe direla ebatzi zuen, baina jazarpena ez da amaitu. Itsaso Torregrosa eledunak gogoan hartu zituen arrazoi politikoengatik epaiketak izan eta espetxean diren euskal herritarrak, egunotan inkomunikatuta egon den Tomas Madina eta 2012ko grebagatik hamabost hilabeteko espetxe zigorra jaso duten Jon Telletxea eta Urtzi Martinez. Euren auziari begira, berriz, gazteek ez dute mendeku goserik erakutsi: «Prest gaude gure alea jartzeko, mendekuan baino gehiago konponbidean oinarrituko den etorkizunaren alde».

Iruñeko Katakraken eman zuten prentsaurrekoa epaituak izan diren berrogei gazteetatik 27tik. Itsaso Torregrosak adierazpen bat irakurri zuen, euskaraz, denen izenean. Hasteko, zorionak eman zizkien ebazpena posible egin duten abokatuei, epaiketa politikoen aurka mobilizatu diren guztiei eta «epaia jakitean poztu diren herritar guztiei». Hain justu ere, gaur abokatuek epaia aztertuko dute, Donostian.

Tentuz agertu dira fiskalak jar dezakeen helegitearen inguruan. Epaiaren interpretazio juridikoan sartu gabe, gazte independentistek azpimarratu dute euskal herritar gehienek aspaldi salatutakoa aitortu duela lehen aldiz Auzitegi Nazionalak: «Badirudi Espainiako Auzitegi Nazionalean agerian geratu direla tortura, militantzia politikoaren kriminalizazioa eta gerra estrategia».

Argazki kezkagarria

Haien aurkako epaiketa urriaren 14an hasi zen. Ordu batzuk lehenago, gaueko ordu txikietan, Espainiako Poliziak Iruñeko herri harresia hautsi eta Luis Goñi gazte barañaindarra eraman zuen bortxaz, eta egun espetxean da, Xabier Sagardoirekin batera. Militantzia politikoagatik espetxeratu zituzten. Era berean, arrazoi beragatik herriko tabernen auzian epaituak izan dira beste berrogei pertsona, eta gogoan hartu dituzte denak: «Argazki kezkagarria ageri zaigu oraindik».

Epaiketan, gazteek «libre» oihukatu zuten, eta aldarri hori ageri zen kamiseta laranjetan. Gainera, 2009an atxilotu zituzteneko torturak salatu zituzten, baina gogora ekarri dute errealitate hori ez dela desagertu: «Albiste ona jaso genuen une berean, euskal herritar bat inkomunikatuta zegoen. Onartezina da».

Hala ere, Torregrosak nabarmendu du ez dutela biktimismoan erori nahi, nahiz eta «kalte izugarria eragin gazte independentistaren aurkako hamabi urteko mozkorraldi errepresiboak». Torregrosak azaldu du «jazarpen etengabea» izan dutela: ihesa, tortura, espetxea, sakabanaketa... «Ebazpen hau behin betiko estrategia hori amaitzeko urrats bat izatea desio dugu».

Torregrosak argi utzi du ez dutela estrategia horrek eragindako minean sakondu nahi eta aurrera begiratu nahi dutela. Hala, konponbidearen alde lan egiteko konpromisoa azaldu dute berrogei gazteek: «Denok irabazle izango garen etorkizun baten aldeko gure konpromisoa berretsi nahi dugu gaur». Izan ere, haien diskurtsoan, etorkizuna izan da hitzik errepikatuenetako bat. «Gaur, geure buruaz edo gure ideologiaz baino gehiago, etorkizunaz eta gure herriaren borondateaz hitz egin nahiko genuke, gu berriaz».

Torregrosaren esanetan, Euskal Herrian gehienak daude prest konponbiderako zubia eraikitzeko, eta absoluzioarekin eragile aktibo izateko prest azaldu dira: «Berrogei militante irabazi ditu konponbideak», laburbildu du Torregrosak.

Ondoren, epaiketa amaitu ostean, argitaraturiko idatzia irakurri dute berriro. Han aipatzen dutenez, «zama latza da herri honen etorkizuna atzera begirako estrategia antiterroristari lotzea». Garrantzitsutzat jo dute eragile politiko eta sozial denen artean batera urratsak egitea. «Urrats gehiago beharko dira, baina agerikoa da lekuz kanpo daudela konponbidea eteteko eraiki dituzten harresi berriak».

Txalo artean amaitu dute: «Gora euskal gazteria! Gora Euskal Herria... Libre!», oihukatu dute. Gero, Kale Nagusian argazkia atera dute elkarrekin.


“Koadrilen arteko giro eta 'pikea' sustatzeko sortu genuen joko-poteoa”

RAKEL OLABARRIA SAUTUA (Orozko, 1983) Adie-ko kidea da. Talde horrek Orozkoko San Antolinetako Berakatz Egunean (ostiralean) egingo duen joko-poteoaren nondik norakoak azaldu ditu.

Poteatzeak aukera ematen du jostatzeko?

Bai. Joko-poteoa Berakatz Egunean ospatzen dugu beti, irailaren 4an. Egun hori koadrilena da berez. Normalean egun horretan denok ateratzen gara gure koadrilarekin, eta herri bazkaria dago gero, frontoian.

Egun horretan goizez txaranga moduko bat baino ez zen egoten lehen, eta koadrilok norbera bere lagunekin pote batzuk hartzera mugatzen ginen. Orduan guk pentsatu genuen egun aproposa zela koadrilen arteko giro edo “pike” moduko bat sortzeko, jaietan partaidetza sustatzeko, batez ere.

Horrela sortu zenuten joko-poteoa. Zer motatako jokoak dira egokiak poteatu bitartean egiteko?

Normalean joko berberak egiten ditugu beti: eski lasterketa (ohol batzuen gainean lau pertsona jarriaz), zaku lasterketa (obretako zaku bakoitzean hiru pertsona sartuaz), aulkien jokoa... joko-klasikoak.

Baina egon dira beste joko batzuk urtez urte aldatzen joan garenak. Lehen urtean, adibidez, punteria joko bat egin genuen: jokalariek esponja bustiak balde batean sartu behar zituzten. Beste batean, umeentzako jostailuzko motorrekin lasterketa bat egin genuen.

Saiatzen gara apur bat originalak izaten eta urtez urte aldatzen. Baina oinarrizko jokoak mantendu egiten ditugu: eski lasterketa, zaku lasterketa, irrintzi lasterketa, zapiaren jolasa edota aulkiena.

“Saiatzen gara apur bat originalak izaten eta urtez urte aldatzen. Baina oinarrizko jokoak mantendu egiten ditugu”

Poteoak aurrera egin ahala imajinatu daiteke parte hartzea beroagoa izango dela, ez?

Hasiera ordu bat zehaztu ohi dugu beti. Berakatz eguna jaien azkenetariko eguna izan ohi da, jendea nekatuta dago eta, horregatik, beti hasten da apurtxo bat berandu. Hasieran koadrilen zain egon ohi gara, baina gero bai, poteoak aurrera egin ahala partaidetza handitu egiten da.

“Pike” moduko bat sortzen dela ere aipatu duzu. Noraino iristen da “pike” hori?

(Barreak) Beno, lehenengo urtean oroitzen dut goizez jokoak egin genituela eta arratsaldez jarraitu genuela. Gertatu zena izan zen herri bazkarian jendea animatu egin zela eta arratsalderako koadrilak nahiko animatuak zeudela eta “pikea” apurtxo bat lodia izan zen.

Horregatik, orduz geroztik jokoak goizera mugatu ditugu, eta jarraian egiten dugu sari-banaketa. Baina “pikea” sanoa da. Herriko jendea gara, denok gara ezagunak eta “pike” sanoak izan ohi dira.

“Jokoei buelta bat eman nahi diegu aurten”

Aurten, baina, berrikuntzak egin nahi dituzue joko-poteoan.

Oraindik ez dugu pentsatu zer moldaketa egin, baina bai, badugu aldatzeko asmoa. Urteak daramatzagu aipatutako joko klasiko horiek egiten, eta horri buelta eman nahi diogu aurten. Horrela jendeak ez du entrenatzeko astirik izango (barreak).

Amaitzeko, herriko koadrilak animatu nahiko nituzke parte hartzera. Normalean lau pertsonako taldeak egiten ditugu, baina koadrila batetik hiru pertsona agertzen badira eta bestetik zazpi talde mistoak ere egin ohi ditugu, arazorik gabe. Goiz alai eta polit bat pasatzea da asmoa, denon artean.


Ainara Mugartegi markina-xemeindarra 7. geratu da Espainiako kadete mailako txapelketan

Valladoliden lehiatu den Espainiako kadete mailako txapelketan zazpigarren postua lortu du Ainara Mugartegi Solozabal markina-xemeindarrak. Orain dela sei astera arte Eskola Kirolean aritu den Markina-Xemeingo atletarentzat asteburu honetakoa izan da bere estrenaldia federatuen artean, eta izugarrizko maila erakutsi du.

Ainara Mugartegi Solozabal atleta. Argazkia: Juan Ignacio Sampedro

Parte hartzaile guztien artean, berea, 17. marka zen: 47’48, 300 metro hesietan, eta paperaren gainean ez zeukala finalera heltzeko aukerarik azaldu du Durango Kirol taldeko Juan Ignacio Sampedrok: «Zortzi parte hartzaileen artean berea zen seigarren marka onena. Bi sailkatzen ziren finalerako, eta aurreikuspenek ezinezkoa ematen bazioten ere, izugarrizko lasterketa egin eta bere markari ia segundo bateko haginkada eginez, bigarrena heldu eta finalerako sailkatu zen».

Bezperako nekea nabaritu zuen, baina, Ainara Mugartegik domekan, hala ere, 46’92 denboragaz, zazpigarrena sartu zen helmugan.


Hamaika ikastaro antolatu ditu Kultur Etxeak


Anestesia eta Legen Beltzaren kontzerturako sarrerak zozkatu ditu Uztarriak

Anestesia taldea nongoa den asmatu behar zuten zozketan parte hartu duten bazkideek. Zarautz da erantzun zuzena, eta Uxoa Izagirrek eta Ibai Aldalurrek sarrera bana irabazi dute.

Anestesia eta Legen Beltza taldeek kontzertua eskainiko dute bihar, zapatua, 23:00etatik aurrera, Sanagustin kulturgunean. Uztarriak kontzertu horretarako bi sarrera zozkatu ditu bazkideen artean eta sarrera bana eskuratu dute Uxoa Izagirrek eta Ibai Aldalurrek.

Anestesia taldea nongoa zen asmatu behar zuten zozketan parte hartu duten bazkideek, eta zuzen erantzun duten parte-hartzaile guztien artean egin du zozketa Uztarriak. Erantzun zuzena Zarautz da. Uztarria saritutako bazkideekin harremanetan jarriko da, sarrerak nola eskuratu behar dituzten adierazteko.

Lehiaketa gehiago datozen asteetan

Uztarria Komunikazio Taldeak gisa honetako lehiaketa gehiago egingo ditu datozen aste eta hilabeteetan, eta beraz, bizkor ibili eta egin zaitez Uztarriako bazkide! Horretarako klikatu hemen eta abantaila ugariz gozatu ahal izango duzu.


SOINUGELA: Betty Lavette

Ekainaren 19an Getxon Blues Jaialdian egongo dela eta, Betty Lavettek bete du gaurko saioaren tarterik handiena. kantaria eta bere ibilbidea aurkeztu ondoren, bere azken diskoa ezagutzeari ekin diogu. Disko horretan Britainia Handiko rock artistek sorturiko zenbait kanta soul esparrura ekarri ditu Betty Lavettek eta eta bere erara eman. “Interpretations” dauka izena diskoak eta, britainiar egileek eurek kontrazalean aitortzen dutenez, bertsioak zenbaitetan jatorrizko kantak baino hobeak dira Bettyren ahots ederrean.

Saio hau deskargatzeko klikatu HEMEN.


Lurrama azokaren arrakasta

Lehen egunak iazkoak baino arrakastatsuagoak izan dira, nahiz eta oraindik kopuru zehatzik ez izan.


Errugbia eta garagardoa eskutik

Hamazazpigarrenez egingo dute Arrasaten zazpiko errugbi txapelketa eta garagardo azoka, zapatuan. Biak batera. Elkarrekin. Errugbiak eta garagardoak bat egingo dute Mojategin (15:00) eta Herriko Plazan, hurrenez hurren.


Llorenterekin liskarrik ez duela izan esan du Bielsak

Denboraldi bat isilik eman du Athleticeko entrenatzaileak eta "arrazoizkoena" zela argudiatu du. "Bere nahia errespetatzea eta errespetatua izatea" dela erantsi du.

Fernando Llorenterekin liskarrik izan ez duela ziurtatu du gaur Marcelo Bielsa Athleticeko entrenatzaileak. Aurrelariak kontratua berritzeko dituen negoziaketak eguneroko lanean izan dezaketen eragina ez du baloratu izan nahi entrenatzaileak.

"Bi aldeen ardura da soilik, alde batetik futbolariarena eta bestetik erakundearena", adierazi du Bielsak. Llorenterekin liskarra izan duela dioten zurrumurruak "zehatzak ez" direla azaldu du Argentinako entrenatzaileak.

Athleticek eta Slavenek neurtuko dituzte indarrak ostegun honetan, Europa Ligan, eta entrenatzaile zuri-gorriak prentsaurrekoa eman du gaur neurketa horren atarian. Uztailaren 5ean Lezamako lanak gogor kritikatu zituenetik ez du prentsaurrekorik eman Bielsak.

Denboraldi bat isilik eman du Athleticeko entrenatzaileak eta "arrazoizkoena" zela argudiatu du. Josu Urrutiarekin duen harremanaren eta lanen inguruan ez du iritzi berririk eman Bielsak. "Bere nahia errespetatzea eta errespetatua izatea" dela erantsi du.

"Esan dezakedan gauza bakarra da, gai horien inguruan ez dut iritzirik emango. Bihartik aurrera lehian hasiko gara eta taldeaz bakarrik mintzatuko naiz aurrerantzean. Hori baita nire lanaren ardatza", azaldu du.


Gotzon Barandiaran: "Transmisioa ezinbestekoa da gure kulturgintzaren ekosistema Zaintza Intentsiboen Unitatetik ateratzeko"

Euskal kultur sorkuntzaren transmisioa. Sormenean hezi, kulturan bizi izenburupean, jardunaldia izango da urriaren 19an, larunbata, Azpeitian. Gotzon Barandiaran idazlea, Jalgiko eta UEUko kidea da saioen antolatzaileetako bat, eta harekin jardunaldiez hitz egin du Unibertsitatea.net atariak.

Euskal kultur sorkuntzaren transmisio arloan zeintzuk dira kultur sortzaileen kezka nagusiak?

Sortzaileon kezka nagusia gure lanak konpartitzea da. Plazara ateratzearen aldeko hautua egin duen sortzaile batek ez badu inor beste aldean bere ahaleginak ez du ezelango fruiturik, ez baliorik, ez funtziorik. Ondorioz, plazara ateratzeari utziko dio. Euskal sortzaileok kulturzaleak behar ditugu; hori da guk, eta beraz, gure kulturgintzak duen premiarik handiena. Esango nuke gaur gaurkoz, premia larria dela. Kulturgintzarekiko zaletasuna sortu, erein, piztu egin behar da, gure heziketa prozesu osoan. Inor ez da sortzaile bihurtzen lehenago zale izan gabe. Sortzaile izateko, lehenik hartzaile izan behar da. Jaso egiten duzu lehenik; ereduak, erreferentziak, adibideak, laginak jasotzen dituzu; eta hortik sortuko zaizu zuri antzeko zerbait edota guztiz kontrakoa sortzeko grina. Guri dagokigunez, eta Anarik esan legez, euskaraz sortzeko grina transmititu behar dugu. Euskaraz sortzeko grina euskal kulturgintzaren historia eta gaur egungo errealitatea erakutsiz piztu daiteke, egun itzalita baitago. Transmititzen ez dena, desagertu egiten baita. Gaur egun, euskal herritar batek, kultura ingeles, frantses eta espainoleko edukiak jasotzen ditu etengabe eta inolako ahaleginik egin gabe. Euskal kulturgintzari buruzko erreferentziak, ostera, ez. Euskal sortzaileok eta gure lanak ezezagunak dira euskal herritarren gehiengoarentzat, 2018ko ikerketek frogatu dutenez. Hezkuntza arautu, ez arautu eta etxe edo familia bidezko transmisioa ezinbestekoa da gure kulturgintzaren ekosistema Zaintza Intentsiboen Unitatetik atera eta osasuntsu bizi arazteko.

Hezkuntza arautuan jarriko duzue arreta oraingo honetan. Zein hutsune dago?

Euskal kulturgintzaren transmisioa ez dago bermatuta ez hezkuntza arautuan, ez hezkuntza ez aratuan, ezta etxegiroan edo familian ere. Eten bat dago, baina badaude adibide isolatuak, eta horiek nabarmendu gura ditugu. Hasteko eta bat Euskal Herri osoan kulturgintzaren transmisioa zelan lantzen ari garen ezagutu asmo dugu. Horretarako adierazpide ezberdinetako esperientziak elkartuko ditugu, oso emaitza onak ematen dituztenak. Ondoren, kulturgintzaren transmisioan urteetan lanean ari diren eragileen arteko mahai-inguruetan, eztabaidarako proposamen praktikoak jaso gura ditugu.

Elkarrizketa osoa, Unibertsitatea.net atarian irakur daiteke.


Jaurlaritzak alderdi eta erakunde guztiek ETA gaitzestea espero du

"ETAk oraindik jarraitzen" duela adierazi du Idoia Mendiak eta gizarte eragileei eta erakundeei "terrorismoari aurre egin eta ETAren amaiera lortzeko beharrezkoak diren pausoak" emateko eskatu die.

Idoia Mendia Eusko Jaurlaritzako bozeramaileak adierazi du "erakundeetan dauden alderdi guztiek ETAk ekintza terroristekin behin betiko amaitu" behar duela aintzakotzat hartzea espero duela.

ETAren 857 atentatuak gaitzesteko PPk udaletxeetan aurkeztuko duen mozioen inguruan galdetu diote Idoria Mendiari Gobernu bileraren ostean.

Jaurlaritzako bozeramaileak esan du "ETAk oraindik irauten" duela eta hori "ahaztu ezin daitekeen gauza" dela, horrexegatik gizarte eragile eta erakunde guztiei dei egin die "terrorismoaren aurka egin, ETAren amaiera lortu eta bakea behin betiko finkatzeko".

Era berean, Jaurlaritzak indar politiko eta erakunde guztiek ETAren kontra jarrera berdina izatea espero duela adierazi du Mendiak.


Clavariadelphus Pistillaris

Artikutzan ateratako argazkia, oso forma barezia zuela iruditu zitzaidalako


Musika Bandaren argazki erakusketa

Hernaniko Musika Bandaren 150. urteurrena dela eta, argazki erakusketa antolatu nahi dute, martxoaren azken astean. Horretarako herritarren laguntza eskatzen dute. Argazkiak dituenak Torres argazkidendara eraman behar ditu; momentuan egingo dute kopia eta originala bueltatu. Argazkiarekin batera zein urtekoa den eta partaideen informazioa ematea eskertuko lukete.


Baserrietako belar bolen plastikoa jasoko dute gaur zortzi

Belar bolak biltzeko plastikoak jasoko dituzte.

Baserrietako belar bolak biltzen dituen plastikoa jasotzen hasiko dira hilaren 22an, otsailean egin ohi den bezala. Silo plastiko horiek herriko landa eremuko toki zehatzetan jarriko dituzte.

Plastiko mota hori bota behar dutenek, jaso aurreko bi egunetan eraman beharko dituzte honako guneetara: Ergoienen, Arbelaitz bide sarreran; Gurutzen, Bizardia elkartearen aurrean; Karrikan, Gaintzabal bidearen sarreran eta Ugaldetxon, Zerradi poligonoko ekarpen-gunearen ondoan eta Txaparreko zintzilikarioen ondoan.


Lur Kortak txikienei kontatuko dizkie ipuinak

Lur Korta.

Haur txikienentzako ipuin kontaketa saioa egingo dute datorren astelehenean, hilak 12. Lur Korta oiartzuarrak bi eta hiru dituzten haurrei ipuinak kontatuko dizkie Manuel Lekuona bibliotekan. Beheko solairuko aretoan izango da kontaketa, 17:30ean hasita.

Ohartarazi dutenez, haur bakoitzarekin heldu batek sartu ahal izango du. Gainera, ordutegia errespetatzeko eskatu dute; ipuin kontaketa hasita atea itxita baldin badago, ez sartzeko eskatu diete.


"Eskarmentuari esker, gauzak lasaiago hartzen ikasi dut"

Frantziako Tourra prestatuko duela dio, baina ez dagoela "obsesionatuta".


Reyes Prados: “Euskara ikasteko jarraitu dudan prozesuaz hitz egingo dut”

Orain bi urte hasi zen euskara ikasten Reyes Prados kazetaria (Sevilla, Espainia, 1982). Hain justu, bere euskalduntze prozesuaz hitz egingo du gaur Azkoitian, Kike Amonarrizekin batera. Egunero euskaraz hitz egiteko erraztasun berdina ez duela dioen arren, ezin hobeto erantzun dio HITZAk egindako galderei.

Floreaga Ikastetxeak antolatuta, Euskal Kultur jardunaldietan parte hartuko duzu gaur Kike Amonarrizekin batera, euskara eta telebista hizpide hartuta. Zerbait aurreratzerik bai?

Kike Amonarrizek nik baino askoz gehiago ezagutzen du Euskal Telebista, beraz, horretaz hitz egingo du berak. Nik, aldiz, euskara ikasteko jarraitu dudan prozesua kontatutako dut, alegia, ezer ez jakitetik ETB1en programa bat aurkeztera nola iritsi nintzen azalduko dut. Batzuetan ezinezkoa dirudi, beraz, horretaz hitz egingo dut.

Izan ere, eredu bat bihurtu zara.

Hori esaten dute, baina ez dut uste. Pixka bat harrigarria da, baita niretzat ere. Beraz, horretaz jardungo dut, eta saiatuko naiz nire esperientzia azaltzen.

2015eko datuen arabera, ehun pertsonatik hiruk soilik kontsumitzen dute telebista euskaraz; ETB1ek %1,9ko audientzia du. Bere daturik kaskarrenak dira 1992tik.

Beste batzuek aztertu beharreko datuak dira horiek. Hala ere, ez dut uste kopuru horiek oso fidagarriak direnik. Nire esperientziaren arabera, Gipuzkoan behintzat ETB1 herritarrengandik oso gertu dago; taberna eta etxe gehienetan telebista kate hori izaten dute piztuta. Adibide bat jarriko dut: hiru urtez aurkeztu nuen Euskadi Directo ETB2an. ETB1en, berriz, InautHerriak programaren saio bat grabatu genuen joan den otsailean, —Euskal Herriko inauteri esanguratsuenak bisitatu zituen saio horretan—. Konturatu nintzen InautHerriak saioan ikusi nindutelako gelditzen ninduela jendeak Gipuzkoan, eta ez gaztelaniazko saioagatik. Audientzia neurtzeko erabiltzen diren audiometro gehienak Bizkaian daude, eta, beharbada errealitatea bestelakoa da herrialde horretan.

Saio eredu berriak egiten hasi da ETB1 azkenaldian, beste telebista pribatu batzuen eredua jarraituz. Erabaki horrek kritikak jaso ditu, aldiz, beste batzuen ustez herritarrek euskaraz kontsumitzea da helburu nagusia. Zein da zure iritzia?

Nik ere ikusten ditut noizean behin entretenitzea helburu duten programak. Reality show-ak ez ditut ikusten, baina beste saio batzuk bai. ETB1ek datuak hobetzeko beste programa mota batzuk egitea ez dut gaizki ikusten, horrela jendeak euskaraz ikustea lortzen bada behintzat.

2014an Errezilen egon zinen euskara ikasten. Nolako oroitzapenak dituzu?

Izugarria izan zen. Hasieran shock moduko bat izan zen niretzat. Euskara ikasten hasi nintzela bederatzi hilabete ziren orduan, beraz, imajinatu dezakezu zein zen nire euskara maila. Bat batean, euskaraz bizi den herri bat aurkitu nuen, baita familia berri bat egin ere. Errezilen beraien euskalkia dute, eta ez nuen ezer ulertzen hasieran, baina asko lagundu zidaten. Oso jende ona aurkitu nuen, eta euskara hobetzen izugarri lagundu zidan, entzumena batez ere.

Zenbat denbora egin zenuen Errezilen?

2014ko uztailean hiru aste egin nituen, eta irailean itzuli nintzen beste bi asterako. Ibarguren baserrian egon nintzen, eta esan bezala, gaur egun mantentzen dudan familia bat aurkitu nuen, baserriko lanak ere egiten nituen beraiekin. Geroztik, gehiagotan itzuli naiz.

Begi berdinekin ikusten al da euskal gizartea elebakarra edo elebiduna izan?

Noski ezetz. Ikuspuntua guztiz aldatzen da, izan ere, euskara da hemengo hizkuntza eta Euskal Herria batzen duena. Euskararik ez duzunean hanka motz zaude.


Donostiako Euskaltzaleon Topaketak (DET)

Bagera Elkarteak Donostiako Euskaltzaleon Topaketak antolatu ditu “Elkar gaitezen, entzun gaitzaten” izenburupean azaroaren 16an, San Telmo Museoan 9:30etik 13:30era.

Donostia hiri euskalduntzat hartzen bada ere, 2016an egindako neurketek argi adierazi ziguten euskararen erabilera beheranzko joeran doala eta herritar zein eragile askoren kezka nagusia da hiria jasaten ari den aldaketen baitan euskararen trataera zein den eta etorkizunean zein izango den. Izaera ezberdina duten hamarnaka eragile dabiltza egoera hori aldatu nahian: erakunde publikoak, elkarteak, ikastetxeak, euskaltegiak, auzo batzordeak eta abar. 2018ko Euskaraldiak hiria astindu zuen eta norbanakoengan jarri zuen fokua.

Kezka partekatzen duten eta egoera aldatzeko gogoz daudenen artean eztabaida partekatu eta sare zabal eta anitzean lantzea da asmoa, izan entitate edo norbanako, parte hartze prozesu bat jarri nahi dugu martxan; batetik, partekatu, hausnartu, gogoetatu eta elkarrizketak izateko espazioak eskaintzeko, eta bestetik, Donostiako euskaltzaleen mugimendua osatzeko oinarriak zeintzuk izan behar diren erabakitzeko.


Atleticok eta lokatzak Eibar ito dute (1-3)

Antoine Griezmannek eta Mario Mandzukicek (2) egindako golek garaipena emank diote Atletico Madrili. Armaginek ezer gutxi egin ahal izan dute. Eibarren gola Piovaccarik egin du, partida amaieran.

Denboraleak izoztuta utzi du Eibar taldea. Armaginak hotz atera dira lokaztutako berdegunera, eta ez dute inoiz partidak berehala egin die ihes eskuetatik. Atletico jaun eta jabe izan da, eta 25 minuturekin nahikoa izan dute neurketa erabakita uzteko.

Zelaia oso egoera txarrean izan da, erabat lokaztuta, eta partidaren hasieran norgehiagoka bertan behera geratzeko arriskua ere izan da.

Baldintzak kontuan hartuta, argi zegoen garaipena egoerara hobetoen egokitzen zenak eramango zuela. Eta talde hori Simeonerena izan da, argi eta garbi. Madrildarrek hiru gol egin dituzte Iruretaren ingurura iritsi diren lehen hiru erasoetan.

Griezmannek egin du lehen gola partidako 7. minutuan. Thiagok gogor eman dio baloiari, Raul Garciak area inguruan kontrola egin du eta Realeko jokalari ohiari pasa dio, jaurtiketa egin eta lehen gola markagailura igotzeko.

23.ean, Atleticko bigarrenez iritsi da gora eta Mandzukicek gola sartu du, bigarren zutoinean bakar-nakarrik errematea eginda. Erdiraketa Griezmannena izan da.

Minutu bat geroago Mandzukicek bere bigarrena egin du, koltxoneroen hirugarrena. Armaginen defentsak huts egin du alderatzean, baloiak Navasen bizkarrean jo du, Mandzukici iritsi zaio eta honek Eibarren atean sartu du. 0 eta 3 partidako 25. minutuan.

Bigarren zatian, Eibar erasora atera da, markagailuko aldea lehenbailehen murrizteko helburuarekin. Armaginek behin eta berriro bota dirtuzte baloiak, goitik, Atleticoren areara, zelaiak jokatzeko aukera gutxi ematen baitzituen.

Piovaccariren gola

Gipuzkoarrek aukera pare bat sortu dituzte Saul Berjonen eta Lekicen bidez, baina Moya madrildarren atezaina ondo aritu da bi jokaldietan. Iruretak zuhur aritu da Atleticoren laugarrena saihesteko, Mandzukicen burukadari erantzun egokia emanda.

Partida amaieran, Piovaccarik Eibarren gol bakarra egin du. Zortzigarren porrota da armaginentzat. Ostiralean Riazorren dute hitzordua, Deportivoren aurka.

Fitxa teknikoa:

1 - Eibar: Xabi Iruretagoiena; Lillo, Raúl Navas, Añibarro, Abraham; Errasti (Javi Lara, 46. min), Borja Fernández; Manu del Moral (Capa, 46. min), Arruabarrena (Lekic, 46. min), Saúl Berjón; eta Piovaccari.

3 - Atletico Madril: Moyá; Jesús Gámez, Giménez, Godin, Siqueira; Saúl, Tiago; Raúl García (Mario Suárez, 54. min), Koke (Cani, 78. min), Griezmann (Raúl Jiménez, 54. min); eta Mandzukic.

Golak: 0-1. 6. min. Griezmann; 0-2. 22. min. Mandzukic; 0-3. 24. min. Mandzukic; 1-3, 89. min: Piovaccari.


50 jostailu inguru Algarak antolatutako erakusketan

Gabonak ate joka daudenean, Aretxabaletako ludotekak jostailuen erakusketa antolatu du. 50 jostailu inguru jarri dituzte ikusgai eta gurasu zein umeak jolasten aritu dira. Denetariko jostailuak jarri dituzte: batzuk beste batzuk baino errazagoak eta adin guztietako umeentzako. Horietako batzuk, gainera gurasoei zuzenduta daude bereziki.


Aparkaleku berria Bustinzuriko Errebaleko ibaialdean


"Adinberri" saioa asteburuetan ere izango da ikusgai

Adineko pertsonen osasun fisiko, kognitibo eta emozionala lantzeko saioak errepikapenak eskainiko ditu asteburuetan. Astegunetan, hiru aldiz izango da ikusgai: 08:15ean, 11:00etan eta 19:00etan.

"Adinberri" adineko pertsonen osasun fisiko, kognitibo eta emozionala lantzeko eguneroko saioa asteburuetan ere ikusteko aukera izango dugu aurrerantzean.

Aste barruan hiru aldiz izango da ikusgai, astelehenetik ostiralera: 08:15ean, 11:00etan eta 19:00etan. Asteburuetan errepikapenak eskainiko dira, eta larunbatetan 11:00etan eta igandeetan 09:15ean izango da ikusgai.

Zahartze aktibo eta osasuntsua bultzatzeko estrategiari jarraikiz, telebista-saio berritzailea ekoitzi du Gipuzkoako Foru Aldundiak, Adinberri Fundazioaren bitartez, adineko pertsonei etxean ariketa fisikoa eta mindfulness/meditazioa egiten laguntzeko, beren ongizate fisiko eta emozionala hobetzeko.

Saioa ETB1en eta eitb.eus-en dago ikusgai, astelehenetik ostiralera. Ordu erdi baino zertxobait gehiago irauten du, eta hiru zatitan banatzen da: ariketa fisikoa, osasun kognitiboa eta mindfulness/meditazioa. Zati bakoitza gaian aditua den talde batek lantzen du.

Ariketa fisikoko saioak Iñigo Vicens adituak gidatzen ditu, 20 minutuz. Vicensek egiten dituen ariketak Euskal Herriko Unibertsitateko (EHU) eta Athlon S. Coop. enpresako aditu talde batek landu ditu. Ondoren, Ane Iriondo neurobiologoak osasun kognitiboa lantzen du, eta, azkenik, mindfulness/meditazioari zuzendutako tartea zabaltzen da. Baraka Psikologia Integraleko Institutuko aditu taldeak sortu ditu saioak, eta Zuriñe Hidalgo dute gidari, horretan trebatuta baitago.


«Autogobernuari buruzko gaiak hemen eztabaidatu behar ditu EAJk, PSErekin»

«EAJk ez du aurrez hemen Euskadiko sozialistek berretsi ez duten ezer hitzartuko Zapatero, Blanco, Rubalcaba edo Alonsorekin».


Askorentzat sistema berria ez da ona, aurrekoa ere ez

Frantziako Lehen Mailako eta Haur Eskolako erritmoen erreforma hartu dugu aztergai. Hendaiako Gure Ikastolara eta Lizardi eskola publikora hurbildu gara erreformaren eragina ebaluatzeko, maiatzaren 10ean ospatuko den Herri Urratsen 32. edizioaren bezperan.

Eskola sistemaren ezaugarrietako bat denboraren banaketa da. Frantziako Estatuan irakaskuntzak oporren, aisialdien eta eskola-orduen berezko antolaketa dauka. Udaldiko bi hilabeteko –zortzi asteko– oporrez gain, zazpi astetan behin, bi asteko oporraldiak dituzte Haur Eskolako eta Lehen Mailako ikasleek: Omia Saindu, Eguberri, Neguko eta Udaberriko oporrak. Asteko eta eguneko ordutegiaren banaketa oso aldakorra izan da azken hamarkadatan. 2008tik 2014ra bitartean, lau eguneko astea izan zen indarrean, azteazkenean ez zegoen klaserik. Erreformaren ondoren, egungo orduen banaketa hau da: goizetan, 9etatik 12ak arte; arratsaldean 13:45etik 15:45era. Asteazkenetan ere eskola dago, goizean, hiru ordukoa. Eskola publikoa edo pribatu den arabera, ordutegiaren hasiera-amaiera aldatzen da, baita eskualdeen arabera ere. Seaskara jo dugu, eta Hendaiako Gure Ikastola hartu dugu lagin gisara erreformaren ezaugarriak ezagutzeko.

Hezkunde Nazionalaren kezka

Frantziako Hezkunde Nazionala kezkatuta dago ikasleen emaitzak txarrak direlako. Orain, erreformarekin, goizetan ordu gehiago dituzte eta arratsaldeak laburragoak dira. Arratsaldeko orduen murrizteak eskolaz kanpoko jardueren denbora luzatzea ekarri du. Horrek eztabaida piztu du, gurasoen eta langileen aldetik bereziki. Erreformari buruzko ikuspegi desberdinak daude, irakasleek berea dute, eta denek ez dute ere aldaketa berdin baloratzen. Miren Arriaga Hendaiako Gure Ikastolako zuzendariordea da: “Erreforma honen puntu ahulena, gutxien landu dena, eskolaz kanpoko jardueretarako ahalbide egokiak jartzea da, ekonomikoari nahiz pertsonari dagozkienak”. Esate baterako, bere iritziz, Herriko Etxeak ez dio laguntza berezirik ematen ikastolari. Uda Leku elkartearekin zegoen NAP kontratua (Nouveaux Activités Periescolaire) ikastolaren esku dago orain. Eskolaz Kanpoko Jarduerak (TAP delakoa) NAP bihurtu da.

Hala ere, irakasle honentzat aldaketa onerako izan da: “Nik handiekin lan egiten dut eta oraingo ordutegia emankorragoa da. Adibidez, hizkuntza, matematika eta ingurumena gaiak goizetan ematen ditut. Lehen, hiru ordu horietatik bat arratsaldean zen. Niretzat galdua”. Lehen Mailako haurrek hobeto ikasten dute eta arratsaldea arinago joaten zaie, honen kasuan. Bestelako iritziak badaude, noski. Guraso batzuen ustez haurrak nekatuagoak daude: “Zenbait irakaslek ere hori diote, baina hori ezin diogu soilik erreformari egotzi”.

Alegia, ikasleen aldartea eta emaitzak ebaluatzerakoan, ikaskuntzako orduez eta eskolaz kanpoko jarduerez beste, haurren etxeko ordutegiaren eragina ere kontuan hartu behar da. Edonola ere, gurasoek ordutegi berria onartu dute. Bakarren batek ez du onartu asteazken goizetan haurrak eskolara ekartzea.

Mauded Mariezkurrena irakaskuntzan ari da laguntzaile lanetan. Gurasoen eta langileen koordinatzailea da: “Ikastolako langileek hasieran erreforma nahiko nahasia ikusi genuen. Uneon ere, ez dugu haurren onerako denik uste, alderantziz, haurrak oso nekatuta ikusten ditugu. Haurren erritmoaren onerako sortutako erreforma bezala aurkeztu zuten, eta ez da batere hori, gezurra da edo gezurretan aritu dira”. Irakasleek beren ordutegia bete ondoren, printzipioz, haurrek aktibitate berezi batzuk bete behar dituzte. Hots, ikastorduetan egiten direnez bestelakoak: “Irakaskuntza orduak eta aktibitate orduak berdinak dira –bi ordu dituzte, eguerdian eta arratsaldean–, ez dago ez mozketarik ez aldaketarik haurrentzat”. Astelehenetan izan ezik, erreformak langile laguntzaileentzat ordu bat gehiago ekarri du. Haurrek laguntza pertsonalizatua dute egun horretan, irakasle espezializatuen esku. Langileen ordezkari honen arabera, aldaketaren eragina ez da horren nabarmena haur helduengan, txikiengan bai, agian. Bere ustez, aktibitate motak aldatu beharko lirateke, beste langile-laguntzaile batzuk ekarraraziz, musika, dantza, antzerkia, zirkoa edo kirolak bertan egiteko, eskolan egiten ez dituzten aktibitateak, hori litzateke benetako mozketa eta jarraipena: “Beste aktibitateak landu behar dira, bestela gelan ez dago aldaketarik. Lehen, 15:45etik 16:30era zen kanpoko jolas-garaia. Denbora hori ez zegoen aktibitateen barruan. Orain aktibitateak dituzte, baina horiek ez dira aisialdiak. Haurrek ez dute atsedenik, atentzioa eskatzen zaie, baina ordu horretarako ez dute adimena bizirik, eguna luzeagoa eta astunagoa egiten zaie”.

Agurtzane Lana gurasoa da: “Nire haurrak txikiak dira. Haur Eskolan eta Lehen Mailako lehen urtean daude. Udaldi ona pasa ondoren, urriko Omia Saindu oporraldian oso nekatuta iristen ziren etxera. Bitxia zen, goizean ezin jaikiz eta leher eginda gauetan, oraingo erritmora ezin egokituz”. Hala ere, guraso honek ez du eguneroko ordutegiaren eraginez aldaketa nabarmenik sentitu bere haurrengan. Askorentzat ordutegia berdina da. Eguerdian, haurrak –ordu bat eta laurdenez– laguntzaileen esku daude. Arratsaldetan, printzipioz, ordubete lehenago ateratzen dira, baina hautazko jarduera batzuk jarri dira halabeharrez. Gurasoen ordutegia dela eta, horiek derrigorrezkoak dira guraso eta haur askorentzat. Aldaketa nabarmena asteazkenean klasea izatea da.

Lehenengo sistema hobea ote zen? : “Soluzio magikorik ez dago, hobetzeko modu bakarra bitartekoak jartzea da. Kronobiologistek diotenez, erreforma bikaina litzateke, baldin eta ordutegia errespetatuko balitz. Baina, gurasoen lana eta familiaren beharra uztartzeko arazoak daude, haurrek ordu gehiegi pasatzen dute haurtzaindegian. Orain, asteazkenean ez datoz aisialdira, eskolara datoz, haurrei egunero kontzentratuak egotea eskatzen zaie”. Hezkunde Nazionalak kontrakoa bilatu arren, haurrei lan gehiago egitea eskatzen zaie, alegia: “Lehen urtea da, adabakiak jarri dira gurasoak ez erotzeko. Baina, erreforma egiazki aplikatuko bagenu, haur batzuek etxera joan beharko lukete lehenago, euren erritmoak errespetatuko baditugu. Aldiz, egokitu egiten da, erdi-moldatu, gurasoen martxa sobera oztopatu gabe. Estatuak erreforma ezartzeko dirua eman du bi urtetarako. Esperimentazio fasean gaude, kili-kolo. Eta gero zer?”. Laburrean erranik: funtsean, iazko astearen parekoa omen da oraingoa. Asteazkenekoa aldatu da, baina eskola eguna da, ez aisialdia.

Lizardiko guraso bati galdezka

Hendaiako Lizardi ikastetxe publikora ere hurbildu gara. Irakasle batekin hartua genuen hitzordua, bai berarekin, bai langile-laguntzaile eta bai guraso batekin mintzatzeko. Alta, azken unean, eskolako zuzendariak lehen biei gurekin hitz egiteko baimena ukatu die. Baimena ukatu edo ez biltzeko gomendatu. Irakaslearen hitzetan, Hezkunde Nazionalak hedabideekin hitz egitea debekatzen die erakundearen edozein gairi buruz. Hala ere, eskola horretako gurasoen ordezkari Fabienne Paboisekin hitz egin dugu: “Erreforma niretzat egokia da. Erritmoa hobea da, ordutegi bera eta jarraitua ezarri duelako goizero, haurren ikas-metodoa ez delako eteten”. Bi alaba ditu, 7 urtekoak, Lehen Mailan biak. Berak nahiago du haurrek bost egunetan dinamika berean aritzea: “Asteazkenetan eskolara datozenetik familian ez dugu astebarruko bizimoduan aldaketarik. Iaz alabak Donostiara eraman behar izaten genituen aitatxi-amatxirengana”. Ados dago aktibitateak (musika, kirola, dantza...) eskolan integratzearekin, haur batzuek ez baitute eskolaz kanpo aktibitaterik egiten: “Aurten eskolan kirola edota zirkoa egin ahal izan dituzte, eta dohainik. Nire alabetako batek antzerkia egin nahi du, baina bere adinerako ez dugu aurkitu eskolaz kanpo jarduera hori, hemen aldiz bai, eta euskaraz”. Gurasoen ordezkari honen ustetan, eskolako irakasleak ez daude kontent, asteazkenean etorri behar dutelako. Langile-laguntzaileak berriz, NAP delakoarekin kontent dira langile kopurua emendatu delako, Estatuak diru asko sartu duelako erreforma abiarazteko.

Erreformaren eragin ekonomikoa

Eskolaz kanpoko orduak gehiago badira ere, erreformak ez du Hendaiako ikastolara hobetze ekonomikorik ekarri. Gauza asko zintzilik daude. Herriko Etxea eta Herri Elkargoarekin arazoren bat dago betiere, dena ez dago ongi lotua. Estatuak finantzatzeko konpromisoa hartu du bi urtez, baina ondoren, ikastetxe bakoitzak berea ordaindu beharko du.

Xabier Manterola aisialdiak euskaraz antolatzen dituen Uda Leku elkartearen arduraduna da: “Erreforma ideia ona da baldin eta haurren eskola-orduak eta aisialdiak ongi uztartzen badira. Haurrek bi erritmo bizi dituzte, eskola eta aisialdi jardueratakoak”. Alabaina, eskolako jarduera ondorengo jarduerekin eta elkarbizitzarekin uztatu behar direla dio: “Erreformaren akatsa, aldaketa azken unean antolatzea izan da, presaka. Irakasleen eta eskolaz kanpoko animatzaileen arteko lotura gaizki egin da. Uztailean erabaki ziren iraileko jardueren antolamenduak”.

Erreformak eskolaz kanpoko aktibitateak emendatzea ekarri du, eta ondorioz, Uda Lekuko langile kopurua ere, adierazi digu: “Faltsua da. Gu asteazkenean ari ginen eta erreformarekin lanaren erdia baino gehiago tipitu zaigu. Hiru langile permanenteen postuak galdu ditugu. Asteazkeneko kanpoko orduak eta oporrak dira animatzaileen lan orduak. Gure lan denbora ez da emendatu, animatzaileen kopurua baizik”.

Kanpoko jarduerak (musika, dantza, kirola...) eskoletara ekartzeko ideia aipatu diogu, ardura hori Uda Lekuk hartzearen aukeraz: “Gure proiektu pedagogikoa ideia horren kontrakoa da arrunt. Gu ez gara irakasleak, animatzaileak baizik. Gai horiek emango bagenitu eskolaz kanpo ematen den bezala, haiek bezala bihurtuko ginateke. Gure proiektuaren xedea, tailerrak, esku-lanak, gelako eta kanpo jokoak eskaintzea da, haurrak ongi pasatzea. Gurasoek erabaki behar dute haurra nora eraman. Musika, dantza edota kirolera eramatea haiek erabakitzen dute, ez eskolak”. Manterolaren ustez, sistema edozein dela ere, beti daude kontraesanak: “Hasteko, haurrek deus ez egiteko eskubidea dute, ez zaie ikastera behartu behar. Gai gero eta gehiago eman nahi zaie, alta, aisialdia behar dute. Betiko arazoa da”.

Irakaskuntza sistema aldatu nahi dute Frantzian, Europa aldatzen ari delako. Erregioen berezitasun geografikoak kontuan harturik, udaldiko oporrak are laburragoak izatea nahi omen dute. Ipar Euskal Herriaren kasuan, Hegoaldea kontuan hartu behar da, naski.

Hendaiako egutegia berezia da oso. Txingudi badiako berezitasunei egokituz joan behar luke tokiko irakaskuntzak. Azken hamarkadan aldaketa sumatu da haatik: “Guk Aste Sainduan nabaritu dugu hori. 180 ikasleetatik 20 baino ez ziren falta aisialdian”, esan digu Uda Lekuko arduradunak.

Irakaskuntzan diharduten pertsona hauekin hitz egin ondoren, aspektu hauek ere azpimarratu nahi ditugu: haur bakoitzak bere erritmoa dauka eta sistema bakarra ez da ona guztientzat. Eskola eta eredu anitz daude. Ikerketak eta erreformak egitea ongi dago, praktikan jartzea besterik da. Erritmoen aldaketa batzuentzat ongi etorri da, baina ez ehunetik ehunean. Ez oraingoan ez lehenagoko sisteman ere erritmoak ez ziren guztiz egokiak. Askorentzat sistema hau ez da ona, eta aurrekoa ere ez. Sistema bera da denentzat, baina eskualde batetik bestera eskolaren beharrak aldatzen dira. Eskolaren arrakasta faktore askoren menpe dago. Ekonomiak –kasuon turismoak– agintzen du. Oporrak horren arabera antolatuta daude. Haurrek Gobernuaren politikara eta jendartearen beharretara moldatu behar dute funtsean.

Erreformaren izaera eta honen aurkako erreakzioak

Lehen Mailako eskolako erritmoen erreforma 2013ko otsailaren 26an onartutako lege dekretu bati dagokio. 2014-2015 ikasturtean jarri da indarrean. Erreformak irakaskuntzaren erdiespena dauka helburu. Hezkuntza Nazionaleko Ministerioaren esanetan –2008tik lau egunetako eskola sistema zegoen indarrean–, Frantzia OCDEko (Ekonomia Lankidetza eta Garapenerako Antolakundea) 34 herrialdeetako ahulena da. Estatuan 144 eskola-egun ematen dira, Europako beste herrialdetako batez besteko 187 egunen aldean. Haurren erritmoetan adituek diotenez, denbora murritz hori ez da egokia ikasteko. Erreformarekin asteazken goizetan eskola eguna ezarri da. Asteko egunen ordutegia egokitu nahi dute eskolaz kanpoko jarduerekin, kirola, musika edota dantza aktibitateekin. Dekretuak dioenez, orduen banaketa egokiagoa da orain.

Erreformaren lerro nagusiak

Estatuan ezarritako esparrua ongi finkatzeak eskualdeetako nahiak betetzea erraztuko du. Erreforma Lehen Mailako eta Haur Eskolei dagokie, ordutegia hauxe delarik: lau eguneko bost ordu eta erdikoa, eta hiru orduko egun bat.

Erreformaren finantziazioa

Eskolaz kanpoko jarduerak antolatzeko eta laguntzeko diru-funtsa sortu da. Ikasle bakoitzeko 50 euro ezarri du Frantziako Gobernuak. Hiri eta landetako ikasleek 40 euro gehiago dute beren beharretarako, garraiorako adibidez.

Lurralde hezkuntza proiektua

Ministerioak PEDTaren (Lurralde hezkuntza proiektua) bitartez, erreforma eskualdeen berezitasunera egokitu nahi du. Testuaren arabera, hezkuntzan parte hartzen duten eragile guztiek koherentzian jardun behar dute. PEDTk lagundu behar du eragileen arteko engaiamenduan. Proiektua Kirol eta Gazteen Ministerioarekin elkarlanean sustatu nahi dute. Herriko Etxeak erreforman parte hartzen du.

Ikasle guztien arrakasta

2008tik erabili den lau asteko ikasturtearen ondorioz, frantziar ikasleek eskola erritmo desegokiak pairatu dituzte, euren erritmo biologikoen aurkakoak. OCDEko ikasleek 821 ordu egiten dute urteko. Erreformaren bidez, Frantziako ikasleek 864 ordu eginen dituzte eskolan, baina hobeto banatuta. Europako beste estatuetako bost eguneko egutegiarekin bat eginen dute.

Aurkako erreakzioak

Eskolako denboraren antolaketa berriak ez zuen ez irakasle ez guraso guztien oniritzia jaso lehen unetik. Hezkuntza Nazionaleko ministro Vincent Peillonek Erreforma test gisara esperimentatu zuen 2013an Lomme herrian. Emaitza argirik ez dago, eta eragile bakoitzak bere balorazioa egiten du. Irakaskuntzako zenbait sektorek –hainbat hautetsi barne– ikasturte honen hasieran, irailaren 3an, asteazkenean, Klase hutsen ekimenaren bidez Boikot nazionala egitera deitu zuten. Abuztuaren 14an eta irailaren 6an, berriz, Peillon-Hamon (Benoît Hamon da Peillonen aurretiko ministroa) deitu lege-dekretuaren aurka milaka herritar manifestatu ziren Parisen.


Aratusteak ospatzeko motiboak behar dituzte

Mondrak, Bergarak eta Aretxabaletak etxean jokatuko dute, hirurek zapatuan; garaipenak emango die, ondoren, Inauteriak behar den moduan ospatzeko motiboa. Joan den astean Arrasatekoak izan ziren puntu bat batu zuten bakarrak.

Aratusteak hobeto ospatzen dira zorroan hiru puntuak batuta, eta horretan ahaleginduko dira Ibarreko hiru ordezkariak bihar –UDAk partidua zapatura aurreratu du–. Gainera, aurrealdekoen borrokan jarraitzeko hirurek ere nahiko pattal hasi dute 2018a. Zuri-moreak (35) dira emaitza txukunenak batu dituztenak –hamabost puntutatik zortzi– eta Bergara (38) eta Aretxabaleta (27) makalago ibili dira, nahiz eta sailkapenean mahoneroek hiru puntuko errenta duten.

Aurrealdekoen borroka

Bihar, partidu erakargarria da sailkapenean hirugarren eta laugarren postuetan dauden Bergarak eta Pasaiak elkarren kontra jokatuko dutena (16:00, Agorrosin). Aretxabaletak, berriz, jaitsiera postuetatik aldentzeko lehian dabilen Urolaren bisita izango du (16:30), eta Mojategin Mondra eta Zarautz izango dira zein baino zein gehiago (16:30). Zarauztarrak sailkapenaren erdian daude, arrasatearrek baino bost puntu gutxiagorekin.

Leintz Arizmendk atsedena, indarra hartzeko

Leintz Arizmendik atsedena izango du oraingo asteburuan; joan den astean, Mariñoren kontra 1-1 egin zuten. Euskal Ligan diharduen taldeari bederatzi partidu geratzen zaizkio liga amaitzeko, eta helburu garbia dute: mailari eustea. Hala, datorren asteburuan kontrario zuzena den Hernaniren bisita izango dute Mojategin.


YouTubek diseinu berria estreinatu du

Bideo bilatzaileak diseinua aldatu du erabiltzaileari bilaketak eta kanal tematikoetara sarbidea errazteko.

YouTubek diseinua berritu du "argiagoa eta errazagoa" izateko. Itxura berri horrekin, Googlek erabiltzaileari bilaketak eta kanal tematikoetara sarbidea erraztu nahi dizkio. Horrez gain, atariaren alde soziala sustatu nahi du eta erabiltzaileak ataria bere erara moldatzeko aukera zabaldu nahi du, Googlek blog ofizialean adierazi duenaren arabera.

Diseinu berrirako aldaketak home nagusian egin dituzte. Aldaketa horiei esker, erabiltzaileak menua nahi duen erara moldatu dezake eta gehien bisitatzen dituen kanalak jarri ditzake. Horrez gain, orokorrean bisitatuenak diren kanalen zerrenda ere eskaintzen du YouTuberen diseinu berriak eta Google+ eta Facebook sare sozialetan edukiak partekatzeko aukera ere eskaintzen du.

YouTubek azaldu duenez, kanalek ere diseinu berria dute eta erabiltzaileei gehien interesatzen zaizkien bideoak topatzeko bilaketa errazagoa egin dute.


Aitor Ugartek Euskal Herriko finalerako txartela lortu du

Pasa den zapatuan Bertsoa Bizi Gazte Eguna egin zuten Legution eta horren baitan, Arabako Eskolarteko Bertsolari Txapelketako finala ere jokatu zuten. Aroa Arrizubieta gasteiztarra gailendu zen eta bigarren postua Aitor Ugarte aramaioarrarentzat izan zen.

Hala, bi hauek Euskal Herriko Eskolarteko Bertsolari Txapelketako finalera sailkatu ziren. Martin Abarrategi aramaioarrak ere hartu zuen parte finalean.


Egutegia

Ostirala izango da zutabe hau argitaratzen den eguna, asteburuaren ataria, baina berehala jarriko gara astelehenean aste arruntari egiteko prest.

Horixe izango da diferentea datorren astean, aste erdian jairik izango ez duen aste arrunta izango dela, azkeneko biak ez bezala (Oñatin bizi garenontzat aurreko hiruak ez bezala). Denbora asko pasatu aurretik izango dugu aste erdian jai eguna daukan beste aste bat eta azaro arruntaren ondoren jaiez ondo osatutako beste aste bat Gabonen aurretik.

Gorri asko egutegian udazkenean, baina urte berriaren ondoren ahaztu gorriaz apirila ondo aurreratuta dagoenean helduko den Aste Santura arte.

Egutegiarekin lotuta, ikasturte hasieran zeresana eman zuen Kantabriako gobernuaren eskola egutegiak. Bi hilabetetik behin ikasleek jai egun batzuk izatea ezarri zuen eta horrela, azaroko lehen astea jai izango dute Kantabriako ikasleek eta inauterien garaian ere ia-ia beste aste bat.

Egutegi horren atzean dagoen ideia ona iruditzen zait, jai eta atseden egunak urtean zehar zentzuz banatzea, lana eta atsedenaren arteko proportzioak urtean zehar berdintsu mantenduz. Eta ez bakarrik eskoletarako, denoi dagozkigun jai egun horiek ere urtean zehar berdintsu banatu beharko liratekeela iruditzen zait, eliza katolikoaren ospakizunen morrontzarik gabe eta ospatu nahi ez ditugun jai egun arrotzik gabe.


Gaizka Romero Saharako maratoi erdian azkarrena izan da

Saharara joan aurretik 'Asteleheneko Goienkaria'-n egindako elkarrizketan adierazi duen Antxintxiketan-Giokela taldeko atletak probarako eta Saharan egin beharreko egonaldiarako ze asmo zituen. Lasterketa astelehenean egin zuten, eta webgune ofizialean aurtengo lasterketetako sailkapenak eguneratu ez badituzte ere, NUBI elkartetik jakinarazi dute Gaizka Romero azkarrena izan dela 21 kilometroko proban. Oñatikoa egunotan itzuliko da Saharatik.

Saharako maratoiaren gaineko informazio gehiago hemen.


Zinemako eta arte eszenikoetako emakume profesionalek indarrak batu dituzte 68. Zinemaldian

Arte eszenikoen eta zinemagintzako emakume profesionalek egin duten agerraldia, Viktoria Eugenia antzokian. (Argazkia: Irati Salsamendi Lozano)

(H)emen elkarteak deituta, zinemako eta arte eszenikoetako hamarnaka emakume profesional bildu dira gaur goizean Viktoria Eugenia antzokian, indarrak batu, eta argazki sinboliko batean sektorean duten presentzia ikusarazteko.

2018an, Canneseko Nazioarteko Zinemaldiko eskaileretan, zineman lan egiten duten emakumezko profesionalek ateratako argazkiak munduari bira eman zion. Gaur, 68. Zinemaldi bete-betean, ikus-entzunezko eta arte eszenikoetako emakumeen elkarteak asmo berarekin elkartu ditu profesionalak.

“Gizonen eta emakumeen arteko aukera berdintasunak azken urteotan egindako bidean atzerapausorik egon ez dadin, gure zinemagileak ikusarazi eta haiei ahotsa eman behar diegu. Helburu horrekin sortu zen (H)emen elkartea 2016an, eta dagoeneko ehun bazkidetik gora dira elkartea osatzen dutenak. Kopuruak gora egiten jarraitzen du hilabetez hilabete”, adierazi du (H)emen elkartean.

Agerraldian izan dira kameren atzean lanean aritzen diren profesional ugari, baita lan ikusgarriagoak egiten dituztenak ere, esaterako, Oihana Martikorena eta Olatz Beobide aktoreak, eta Lara Izagirre zuzendaria. Hain zuzen, argazki sinbolikoa egiteaz gain, Beobide eta Izagirrek irakurketa bat egin dute, sektoreko emakumeen presentziaren garrantzia azpimarratzeko.

Lara Izagirre eta Olatz Behobideren hitzak

Izagirrek Simone de Beauvoir idazle eta filosofo feministaren aipu batekin hasi du bere hitzaldia: “Ez ahaztu inoiz, emakumeen eskubideak beste behin zalantzan jarriak izateko, nahikoa izango dela krisi politiko, ekonomiko edo erlijioso bat. Eskubide horiek ez dira inoiz erdietsitzat jo behar; erne ibili behar duzue zuen bizitza osoan”.

Beobidek, Beauvoirren hitzei tiraka, kritikatu du COVID-19aren pandemia hasi zenetik, pentsamendu feministak eta emakumeen eskubideek ez dutela lehentasunik izan. “Baita beti bezala, zinemako eta arte eszenikoetako emakumeok batuta jarraitzen dugu, eta horren erakusle izan da 68. Zinemaldian izan den emakumeen presentzia altua”, jarraitu du Izagirrek.

“Beste urteetan bezala, hemen gaude; eta hori besterik ez dugu gogoratu nahi: hemen gaudela”, aldarrikatu du Beobidek. Halaber, gaineratu dute gogotsu daudela “gauza asko egiteko”. Amaitzeko, eskerrak eman dizkiete zinemagintzan eta arte eszenikoetan lanean ari diren emakume guztiei.


#A10 Hauteslekuetan mahaikide izatea egokitu zaizuenoi, egunotan helduko zaizue jakinarazpena

Udaltzaingoaren eskutik jasoko dute jakinarazpena, urriaren 17ko udalbatzaren ezohiko osoko bilkuran egin zuten zozketan, azaroaren 10eko Espainiako Gorteen bozketa egunean hauteslekuetan lan egitea egokitu zaienei.

Guztira 72 lagun hautatu ziren, aurreko asteko udalbatzaren ezohiko osoko bilkuran egin zuten zozketan. Azaroaren 10eko Espainiako Gorteak berritzeko hauteskundeak errepikatuko diren egunean, hauteslekuetan lan egitea egokitu zaizuenoi egunotan helduko zaizue jakinarazpena Udaltzaingoaren eskutik.

Gogoan izan, 72 lagun hautatu dira; zortzi lehendakari eta 16 bokal, eta haietako bakoitzaren bi ordezko. Azkenean 24 lagun izango dira lan egin beharko dutenak azaroaren 10ean. Goizeko 8:00etarako egon beharko dute dagokien hauteslekuetan. Gunea bozketarako prestatu eta 9:00-20:00 artean, herritarren botoak bildu beharko dituzte. 20:00etatik aurrera zenbaketa lanak bideratu beharko dituzte.

Ohi bezala, azaroaren 10eko hitzorduaren aurretik, argibideak eskaintzeko bilera baterako deituko ditu Udalak udalbatza aretoan.

9 hautesleku

Guztira 9 hauteskunde mahai osatuko dira azaroaren 10ean: haietako hiru Udarregi Ikastolan, bi Kalezarko Haur Eskolan, mahai bana Santuenea Auzo Elkarteko egoitzan eta Aginagako eskolan, eta beste bi Zubietan.

Zubietan bi mahai eratuko dira, dakizuenez, Usurbil eta Donostia aldeko lurretan bizi diren herritarrentzako, mahai bana. Usurbil aldean bizi diren zubietarrek Lanbide Eskolan bozkatu beharko dute, eskola publikoan aldiz Donostia aldean bizi direnek.

Bestalde, gogoan izan, posta bidez bozkatzea eskatzeko epeak zabalik segitzen du. Correoseko bulegoan bidera dezakezue eskabidea.

HAUTESKUNDEETARAKO HURRENGO DEIALDIAK

-Urriak 28-azaroak 3: posta bidezko bozka jasotzeko epea.

-Urriak 31: posta bidez bozkatzea eskatzeko azken eguna Correoseko bulegoan.

-Azaroak 1-8: hauteskunde kanpaina.

-Azaroak 8: posta bidez bozkatzeko azken eguna 14:00ak arte.

-Azaroak 10: Espainiako Gorteak, Madrilgo Diputatuen Kongresua eta Senatua berritzeko hauteskundeak.

-Abenduak 5: Espainiako Gorteen osaera.


Indarrean sartu da Donostiako etxebizitza turistikoen ordenantza berria

Ordenantza berriak hiru eremutan bereiziko ditu hiriko etxebizitza turistikoak. Martxoaren 1ean onartu zuen Donostiako Udalak ordenantza berria, EAJren eta PSEren aldeko botoekin. Oposizioa eta hiriko hainbat eragile aurka agertu ziren.


Zabaletako I. Sorgin Krosa

Pili Bodegas eta Raul Gomez izan dira Zabaleta auzoko festetan antolatu den I. kros herrikoiko garaileak. Eguraldia lagun, giro onean osatu dituzte ibilbidearen 4,7 kilometroak 31 lasterkariek, tartean, bederatzi emakumek.

Lehenenengoz, Zabaleta auzoko festen egitarauaren barnean, Sorgin Krosa antolatu dute auzokideek larunbat eguerdian.

Gizonezkoen mailan, Raul Gomezek irabazi du 16:08ko denbora eginda, Raul Tejadok segundu bat gehiago behar izan du eta Iraitz Arruabarrena zabaletarrak osatu du podiuma.

Emakumezkoen lasterketan berriz, Pili Bodegas izan da garaile 18:31ko denborarekin. Podiuma elkar besarkatuta helmugaratu diren Maite Salazar eta Nerea Arteagak osatu dute.

Ibilbidea polita izan dela adierazi dute lasterkariek proba amaituta. Aldapatxo bat edo beste eduki arren, gozatzeko moduko barrutia izan dela zioten gehienek.

Helmugan batzuk irribarretsu, besteak neka-neka eginda eta erratz-eskobako lagunak ibilbidea osatu izana ospatzen ikusi ditugu.

Bitxia izan da Ondarruko bi lasterkariren bisita jaso duela kros jaioberriak, eta datorren urteko edizioan ziur parte-hartzaile kopurua nabarmen haziko dela.

Probaren sailkapena: https://twitter.com/Txintxarrri/status/472699570225295360

Zabaletako I. Sorgin Kroseko argazki-galeria: http://txintxarri.info/galeria/597/


Luz Ardiden Sanchezena izan da

Euskaltel-Euskadikoak "ametsa bete" du Tourreko Luz Ardidengo etapa irabazita. Samuel Sanchezek, arriskatuta eta urrutitik erasoa jota, gogor eutsi dio helmugaraino, eta azkenean Vanendert atzean uztea lortu eta 12. etapa irabazi du. Laranja izan zen atzoko kolore nagusia. Ehunka euskal zale izan ziren atzo, festa giroan, etapaz gozatzen.


Manifestazio batek III. Errepublika eskatuko du Donostian larunbatean

Mugimendu Errepublikanoak deitu du. Martxaren antolatzaileen iritziz, egungo sistema "agortuta dago, ez da bidezkoa, eta gabezia handiak ditu".

Mugimendu Errepublikanoak manifestazio bat deitu du larunbaterako Donostian, xede izanik III. Errepublika eskatzea. Egun hauetan, hain zuzen, 85 urte bete dira Espainiako II. Errepublika aldarrikatu zutenetik; egungo sistema, aldiz, "agortuta dago, ez da bidezkoa, eta gabezia handiak ditu", antolatzaileen esanetan.

Ohar batean, Mugimendu Errepublikanoak salatu du Trantsizioak sortutako Estatu eta Gobernu eredua "hautsita" dagoela; izan ere, 1978ko Konstituzioak hainbat eskubide ezartzen ditu, baina, hala ere, "batzuk ez ditu inork bermatzen", eta krisialdiaren zama familia langileek jasan behar izaten dute: "Demokrazia formala suntsitzen dute, eta merkatuen diktaduraren alde egin".

Hortaz, esan dute gaitzesten dutela sistema hau, "agortuta dagoelako, ez delako bidezkoa eta gabezia handiak dituelako"; gainera, egungo ereduak uko egiten die herritarrei euren etorkizunaren gainean erabakitzeko eskubidea.


"Basker" egitasmoari buruz, Argibel Euba zuzendariarekin


Egiarretak irabazi eta Zalduak galdu

Elomendiko Futbol Txapelketa. Lehen fasea. 6. jardunaldia: Egiarreta 3 – Ororbia 1 / Zaldua 0 – Beriain 4

Asteburuan Elomendiko Futbol Txapelketako lehen faseko 6. jardunaldia jokatu zen. B multzoan Egiarretak 3 eta 1 irabazi zion Ororbiari. Aldiz, Zalduak 0 eta 4 galdu zuen Beriain liderraren kontra.

Sailkapenean Beriain da liderra (19 puntu), Egiarreta bigarrenari 7 puntu aterata (12 puntu). Zaldua bosgarrena da (6 puntu). Larunbatean Egiarretak Bidezarra izango du aurkari, Uharte Arakilen, eta Eneriz eta Zalduak jokatu beharreko partida atzeratu egin da.


Euskara eta masokismoa

Harrigarria bainoago etsigarria, Katixa, aipatzen duzun aqua spinning euskaldun horrena, ez musikagatik baizik eta basque nostalgia musika bakarrik entzun behar horrengatik. Beharbada, niretako euskararekiko harremana, beste zenbaitendako aparteko egoera izan dena, normala izan delako (etxetik dakit, Arbizun 80 hamarkadan hiru erdaldun baino ez zeuden, karrera euskaraz egin nuenez Euskal Herri guztiko euskaldunak ezagutu eta lagun egin nituen) ez ditut gehiegi ulertu Euskal Herrian Euskaraz bezalako taldeak; integrista (barkatu) xamarrak iruditu zaizkit beti (nire iragana oraingo presupuesto ideologikoen arabera eraikitzen hasi naizeneko edadera ailegatzen ari naizela uste dut. Malo!). Horregatik ez dut gehiegi ulertzen jendea zaletasunetara euskaragatik apuntatzea, hori baldin bada aipatzen duzun kasua, Katixa.

Eta bidenabarrean bada ere, Eider, Lopez aipatzen zenuenez, kezkagarria iruditzen zait PSEkoek euskarazko murgiltzeari buruz –adituen aholkuei kasu egin gabe, noski– duten iritzia, bi hizkuntzetan hezteko eskubidea, elebitasuna, bi hizkuntzek tratamendu bera izan behar dutela eta matraka hori guztia. Ildo horretatik kezkagarria Basagoitik Nafarroa Foralera egindako bisita hezkuntza legalitate konstituzionaletara lerratuko dela agintzera etorria.

Hala ere, euskaldunok euskararekin dugun harremana aztertu eta aldatu egin beharko genukeela (horrela hitz egin badaiteke: euskaldunok?, harremana?) bururatu zitzaidan duela gutxi. Apirilaren 21ean zen eta Liburuaren Eguna aitzakia, Aingeru Epaltzaren lanak irakurri genituen ikasle, irakasle eta gonbidatuek egun osoan zehar Biurdana institutuan. Ekitaldiaren ondoren hainbat bazkaltzera joan ginen. Irakasle eta hainbat arlotako gonbidatuak ari ziren nire inguruan euskararen egoerari buruz solasean: zeinen gutxi erabiltzen duten gure ikasleek, zeinen gaizki dagoen euskararen egoera, zeinen gaizki tratatzen gaituen Nafarroako Gobernuak. Egiak, batzuk, ez horrenbeste, besteak. Betikoa, nahi baduzue.

Harritu ninduena, ordea, gure artean ezarri zen halako plazerezko anaitasuna izan zen, bai baitzirudien egoera txarraz mintzatzen bainoago, zerbaitez elkarrekin gozatzen ari gineneko konspiratzaile taldea ginela. Euskara fetitxea bilakatu zitzaigun –zaigu?– eta denok ere elkarrizketa hartatik plazer soberakinarekin gozatzen ari ginen, gure desio inkontzienteei, zigor nazazu aitatxo, eta horrela zure maitasuna lortuko dut, bidea ematen.

Ikasketez psikologoa banaiz ere, ez dut gehiegi maite izan psikologia, alde batera, edo gutxienez bigarren mailako azalpenen esku, uzten zuelako emakume –eta homosexual– subjektuen sorrera. Azken boladan, ordea, gero eta zaletuago nabil. Freudek dio ume zigortu bakarra izateko fantasiari uko egiten diola umeak horrela beste ume zigortu horrekin anaia-(arreba) izateko eta aitaren autoritatearen kontra altxatzen saiatzeko. Argi zegoen, taldean ari ginen gozatzen denok ere aitaren kontrako konspirazioa ezin presaturik. Zein genuen aita? Gaztelera kasu horretan, edo nahi baduzue gazteleraren egoera indartsu eta distiratsua.

Psikoanalisiak terapia eta kontzientzia proposatzen ditu sendatzeko. Hizkuntz politika sendoak eta sindromea daukagula jakinda gozatzea, alegia. Eta barkatu berriz ere euskararen egoeraz mintzatzeagatik.


Ondarroako musika kolektiboak Txilixoka Eguna antolatu du zapaturako

Txilixoka Musika Kolektibu izeneko elkarte berriaren aurkezpena egiteko zapaturako [abenduak 2] egun osoko egitaraua antolatu dute herriko musikariek. Alamedan ipiniko duten karpan egingo dira bazkaria eta kontzertuak.

Elkarteko kideek azpimarratu dutenez, egun horretan hainbat estilotako musika egiten duten musikariek parte hartuko dute jaian. Gainera, batzuentzat kontzertu bat ematen duten lehenengo aldia izango da. Beste batzuk, ostera, ibilbide luzeko musikariak izango dira.

Kontzertuak. Ondoko talde edo bakarlariek parte hartuko dute jaian: Biren, Keu, Piztiak, Beta, Markos Untzeta & Esku Hutsik, Gatz, Azalera, Itzalak, Hara!, Ardi Baltzak, ADR, Lau P4 eta Üther.

Alamedako ekintzak amaitu eta gero, Gaztetxean goizaldera arte jaiagaz gozatzen jarraitu ahalko dute herritarrek.

Gatz taldeko kideak oilotokian entsegatzen. Argazkia: Gatz

Herrian musika talde eta musikari asko egon arren, orain arte ez dute izan kolektiborik. Horren jakitun, Txilixoka Musika Kolektibu elkartea aurtengo udaberrian sortu zuten. Dena dela, zapatuko jaia kolektiboaren aurkezpen ofiziala izango dela aurreratu dute. “Gure lana herritarrei aurkezteko eguna izango da”.

Herrian entsegu lokalak erabiltzen zituzten pertsonak elkartu eta beharrizan berdinak asetzeko batzen hasi ziren; hilean bitan egiten dituzte batzarrak, Kofradia Zaharrean. Ondoko helburuak dituzte: lokalen erabilera erregulatu eta sortzaileen arteko harremanak sustatu, sormena bultzatu eta egiten duten lana kalera atera.

Azalera taldeko kideak. Ezkerretik eskumara: Beñat Bidegain, Jon Lasarte eta Lorea Zulaika.

Azaldu dutenez, momentuz lokaletan entsegatzen duten taldeak batu dira, baina musika talde edo musikari hasiberrientzat “ateak zabalik” dituztela azpimarratu dute.

Elkartearen zein taldeen jarduna ezagutara eman asmoz, Txilixoka Musika Kolektibu Facebook orrialdea ere badaukate. Bertan jaso dute zapatuko jaiari buruzko informazioa. “Deialdiak zabaltzeko, herritarrek guri buruzko informazioa jasotzeko edota gurekin harremanetan jartzeko balio du”. Era berean txilixoka@gmail.com posta elektronikoaren bidez ere haiekin harremanetan jarri ahal da. Zehaztu dutenez, datorren urtetik aurrera urtean hainbat ekintza antolatzeko asmoa daukate.

ZAPATUKO EGITARAUA:

Bazkaldu aurretik. Trikipoteoa.

14:00etan. Marmitako jana (tiketak Anaitasuna tabernan daude salgai, 5 eurotan).

16:00etan. Bertso saioa.

17:30etan. Kontzertuak: Biren, Keu, Piztiak, Beta, Markos Untzeta & Esku Hutsik, Gatz, Azalera, Itzalak, Hara!, Ardi Baltzak, ADR, Lau P4 eta Üther.


Cope, batasunik gabeko UMP alderdiaren burua


Huarte Buldain kultur fundazioa itxi egin dute, "baliabide ekonomikorik" ez duelako, arduradunek esan dutenez. 2005ean sortu zuten


Iñaki Ibarluzea Ortueta izango da EH Bilduren alkategaia Amurrion

Sare sozialen bidez eman dute hautaketaren berri. Datorren urteko maiatzean izango dira hauteskundeak.

Iñaki Ibarluzea Ortueta amurrioarra hautatu dute EH Bilduren Amurrioko alkategaia izateko datorren urteko udal-hauteskundeetan. Egun zinegotzi lanak egiten ditu Ibarluzeak udalean, koalizio abertzaleko kide gisa.

Apurka-apurka badoaz 2019ko maiatzeko hauteskundeetan parte hartuko duten alkategaiak aurkezten eskualdean. Josune Irabien izango da EAJren alkategaia Amurrion. Laudion, aldiz, Alvaro Barrios izango da Omniakoa, Natxo Urkixo izango da EH Bilduren zerrendaburua eta Ander Añibarro jeltzaleena. Urduña eta Aiarako alkategaiak ere hautatu ditu alderdi jeltzaleak: Iñaki Cuadra eta Gentza Alamillo izango dira, hurrenez hurren.


Jubenil mailakoak Espainiako Ligara

Beasain futbol taldeko jubenil mailako taldeak Euskal Ligan hirugarren postua lortuta, Espainiako Ligara igotzea lortu du asteburuan. Hirugarren Mailako Beasain eta Deusturen arteko partidan omenaldia eskaini zioten. Bina berdindu zuen Beasainek bizkaitarren aurka.


Izarraitz mendilerroa bisitatuko dute ostegunean ETB 1eko ‘Gailurra neguan’ saioan

Gailurra neguan saioaren beste atal bat emango dute ostegun gauean ETB 1en, eta Izarraitz mendilerroa bisitatuko dute Andoni Aizpuru eta Irati Anda aurkezleek hainbat gonbidaturen laguntzarekin. 22:15ean hasiko da saioa.

Hona hemen, iragarpen bideoa:

[iframe scrolling=”no” src=”http://www.eitb.eus/eu/get/multimedia/screen/id/4630303/tipo/videos/” width=”458″ height=”268″ frameBorder=’0′]